text:
Odissee
La Odissee e je un dai doi grancj poemis epics grêcs che si pense che a sedin dal poete Omêr. La date si fâs lâ par solit al periodi tra il 800 p.d.C. e il 700 p.d.C. L'argoment al è in part la continuazion de Iliade contant lis aventuris dal eroi grêc Odisseu (o Ulìs, a la latine) vie pal so lunc viaç par tornâ te sô patrie Itache, dopo che e jere colade Troie. A son 24 libris, par un totâl di 12.110 esametris. Il poeme al è un dai tescj plui impuartants de culture classiche ocidentâl, e si lei ancjemò in dut il mont sedi par origjinâl che tes traduzions.
Il test al cjape tant al è moderni par la trame che no cor drete ma e zire. I aveniments a somein movisi no tant, come che al capite in altris poemis dulà che son personaçs feminins a movi la storie, ma par lis sieltis dai vuerîrs e dai erois. la peraule "odissee" e à cjapât il sens di un viaç lunc e fadiôs e cence fin o di une imprese un grum dificile.
[cambie] La Odissee furlane
La Odissee di Omêr e je stade voltade par furlan di Sandri Carrozzo e Pierluigi Visintin e publicade intal 2007. Un lavôr lât indenant 8 agns; cheste e je la prime traduzion integrâl di un poeme epic classic dopo chê de Eneide curade dal gurizan Zuan Josef Busiç tal '700. Une traduzion integrâl cun test in bande, une traduzion filologjiche, in esametris furlans che a mantegnin il ritmi dal origjinâl grêc.


c: text/html

text:
Memorie di sole leture
La memorie di sole leture, clamade ancje ROM, acronim dal inglês Read Only Memory, e je un tip di memorie no volatil che e conten dâts che puedin dome jessi lets.
[cambie] Carateristichis
Lis memoriis ROM a son stampadis intai circuits in mût permanent intal moment de lôr fabricazion, e no puedin mai jessi modificâts.
I tips plui modernis di chestis memoriis, purpûr, a son cancelabilis e programabilis diviersis voltis, e a seconde de lôr carateristichis e cjapin il non di EPROM, EEPROM o memorie Flash.
[cambie] Tips di memoriis ROM
- PROM - Programmable ROM, memoriis che puedin jessi programadis dai utents une sole volte
- EPROM - Erasable Programmable ROM, memoriis che puedin jessi programadis e scanceladis plui voltis dai utents. Lis scanceladuris si fasin par mieç dai rais ultraviolets
- EEPROM - Electrically Erasable PROM, memoriis che puedin jessi programadis e scanceladis dai utents. Lis scanceladuris si fasin par mieç di une curint eletriche
- Memorie Flash - gjenar di EEPROM doprât intes schedis di memorie e clâfs USB

robotstxt: allowed

filter: keep


text:
Tip tap
Il tip tap al è un bal che al dopre i suns fâs a ritmi dai balarins batint i pîts sul paviment.
I balarins a doprin des scarpis rinfuarçadis in mût di podêlis bati e trucâ cence fastidi.
A je une danze nassude tai Stâts Unîts che e derive da dai bai irlandês e inglês che a vignivin fas cui çocui e cun influencis dai sclâfs rivâts de Afriche. I prins balarins a deventâ famôs a jerin blancs che a si pituravin la muse di neri.
Al è considerât un dai prins prodots artistics a jessi nassûts come convergjence di elements de culture europeane e de culture africane.
Il bal al è stât popolâr par dut il XIX secul e tal XX secul al à vût come balarins Fred Astaire e Ginger Rogers.


text:
Cjar mat
Il cjar mat (non sientific Ursa Maior) e je une des plui cognossudis costelazions dal emisferi boreâl, e je une des 48 costelazions nomenadis di Tolomeu.
[cambie] Stelis plui impuartantis
Il cjar mat al è fat di siet stelis principâls che a son:
Dongje di Mizar, se si à bon voli, si rive a viodi Alcor. Chest al è un dai prins câs di stele dople scuviert dal om.
[cambie] Cjatâ la stele tramontane
Slungjant par cinc voltis la linie fra lis ultimis dôs stelis de costelazion, Dubhe e Merak, si rive a cjatâ la stele tramontane.


text:
Copyright Partyrama.at (PartyRama.co.uk). Alle Rechte vorbehalten
Austria , Vienna, Graz, Linz, Innsbruck, Wiener Neustadt, Salzburg, Sankt Polten, Klagenfurt, Krems an der Donau, Eisenstadt, Dornbirn, Villach, Wels, Zell am See, Flachau, Neunkirchen, Neusiedl am See, Worgl, Vocklabruck, Amstetten, Feldkirch, Modling, Leoben, Bregenz, Horsching, Klosterneuburg, Steyr, Bruck am Ziller, Radfeld, Horn, Spittal an der Drau, Sankt Johann im Pongau, Leonding, Kapfenberg, Kirchdorf an der Krems, Gotzis, Schwaz, (not set), Kaprun, Lienz, Voitsberg, Kukmirn, Ried im Innkreis, Wiener Neudorf, Baden, Vosendorf, Braunau am Inn, Pochlarn, Prutz, Mauterndorf, Traun, Attnang, Perchtoldsdorf, Bruck an der Mur, Kufstein, Brixlegg, Pfaffstatten, Horitschon, Korneuburg, Jennersdorf, Feldkirchen in Karnten, Kitzbuhel, Markt Piesting, Herzogenburg, Peuerbach, Hallein, Oberwart, Ansfelden, Esternberg, Lauterach, Mauthausen, Sankt Florian, Leibnitz, Gumpoldskirchen, Hollabrunn, Sigharting, Ottensheim, Zams, Sankt Johann, Knittelfeld, Schwertberg, Andorf, Sankt Veit an der Glan, Österreich, Wien, Graz, Linz, Innsbruck, Wiener Neustadt, Salzburg, St. Pölten, Klagenfurt, Krems an der Donau, Eisenstadt, Dornbirn, Villach, Wels, Zell am See, Flachau, Neunkirchen, Neusiedl am See, Wörgl, Vöcklabruck, Amstetten , Feldkirch, Mödling, Leoben, Bregenz, Hörsching, Klosterneuburg, Steyr, Bruck am Ziller, Radfeld, Horn, Spittal an der Drau, Sankt Johann im Pongau, Leonding, Kapfenberg, Kirchdorf an der Krems, Götzis, Schwaz, (nicht gesetzt) , Kaprun, Lienz, Voitsberg, Kukmirn, Ried im Innkreis, Wiener Neudorf, Baden, Vösendorf, Braunau am Inn, Pöchlarn, Prutz, Mauterndorf, Traun, Attnang, Perchtoldsdorf, Bruck an der Mur, Kufstein, Brixlegg, Pfaffstätten, Horitschon, Korneuburg , Jennersdorf, Feldkirchen in Kärnten, Kitzbühel, Markt Piesting, Herzogenburg, Peuerbach, Hallein, Oberwart, Ansfelden, Esternberg, Lauterach, Mauthausen, Sankt Florian, Leibnitz, Gumpoldskirchen, Hollabrunn, Sigharting, Ottensheim, Zams, Sankt Johann, Knittelfeld, Schwertberg, Andorf, Sankt Veit an der Glan
Articles de fête | Artículos de Fiesta | Mottoparty Party deko | Party Decorations | Feestartikelen | Addobbi per feste


text:
Otubar 2012
EDITORIÂL. E je ore di sentâsi in taule / VIERTIDURE. / La arcidiocesi di Udin e propon la “Provincie dal Friûl” / VIERTIDURE. La comission pe riforme / DI BESSÔI - POLITICHE LINGUISTICHE. La culture e je “vierzisi” al mont / DI BESSÔI - POLITICHE LINGUISTICHE. Cjalâsi ator par insedâ buinis pratichis / CUINTRI DAL DECLASSAMENT. Solidarietât internazionâl a la lenghe furlane / CUINTRI DAL DECLASSAMENT. La Arlef e clame adun i parlamentârs / CATALOGNE. Indipendence catalane: ise dongje o ise lontane? / CATALOGNE. Barça simpri plui catalan, e l’Udin plui furlan cuant? / SCUELE. Une scuele piçule piçule / IL FRIÛL FÛR DAL FRIÛL. For di Avoltri: une lungje storie di emigrazion feminine / TV FRIÛL E CJANÇONS. Lu âstu viodût? - IL FERÂL. Fîs dal concili / APONTAMENTS. Millstatt e Magdalensberg cirint Aquilee / MEDITANTLIS TAL SO CÛR. Tu ce puedistu fâ / GRIGNEI DI STORIE. L’alfabet: il dna di une lenghe / FRIÛL EUROPE. Plui istruzion, plui culture e plui lenghis / RICUART. Un salût a di un amì / LADINIE. A sun di folk, pop, rock e cjants popolârs: la musiche tal mont ladin / SLOVENIE. Disabii e sport, leam simpri plui strent / AUSTRIE. Compromès al puest de riforme necessarie de scuele / PAGJINE TECNOLOGJICHE. Softcatalà, un esempli di imitâ / PAGJINE TECNOLOGJICHE. Blogarins on line / BIELECE. Miss furlaniste / CONCORS. La (tô) Patrie dal Friûl… intun click / MUSICHE. Ulisse e i ciclopi / CJARGNE. Tribunâl di Tumieç: screade la struture destinade al… nuie / CJARGNE VIVE. Une ativitât tramandade di gjenerazion in gjenerazion / CUSINE. Colôrs de nature / LA FABRICHE DAI… LIBRIS - GNOVIS IN VETRINE. Il contadin e il diaul / SIMPRI BOGNS. Gianluca Comar, Cosa resta delle case friulane del XVI secolo nella Bassa friulana / DIBATIT LETERARI. 50 sfumaduris di… “zâl e blu” / CONTECURTE. La invasion / CARTE BILENGÂL. Inizitive pal bilinguisim sui documents / LETARE / IL SIVILOT. Inte comission al mancjave dome el mago de umago / MUSEU. Acuari, nature, paisaç: lis bielecis di Ariis di Rivignan /
*** Chest i articui che a son disponibii pal moment. Buine leture.


text:
Comunicazions
La comunicazion e je il scambi di informazions fra dai sogjets (o ogjets). La comunicazion a cjape dentri dai argoments tecnics (par esempli lis telecomunicazions) e sociâi (par esempli i gjornâi, la publicitât, i audiovisîfs e i mieçs di comunicazion di masse (massmedia).
La peraule comunicazion a ven di spes ancje doprade par i traspuarts.
[cambie] Un model formâl di comunicazion:
Il singul at comunicatîf, che par solit al è bidirezionâl, al à i seguints element:
- l’emitent, vâl a dî chel che al à la informazion, che la codifiche e la mande fûr.
- il ricevint, che al è chel cal cjape il messaç, lu decodifiche, lu interprete e lu capìs.
- il codiç, che al pues jessi la lenghe fevelade o scrite, la imagjin e ancje il ton verbâl e no verbâl cun cui si forme il messaç.
- il canâl, che al è il mût cun cui si difont fisichementri il codiç (ondis sonoris, scrits e v.i.)
- il contest, che al è l'ambient esterni in cui si comuniche, messaçs che a son compagns ma che a si mandin in contests diviers à an significâts diferents.
- il contignût, val a dî l'ogjet de comunicazion.


text:
Cividât
Cividât (loc. Sividât, Cividale del Friuli in talian, Östrich in todesc, Čedad par sloven) al è un comun di 11355 abitants, logât in provincie di Udin.
Al è a pôcs chilometris dal confin cu la Slovenie su la rive dal Nadison propit sot lis monts dal Matajur prime e de Mont Nere subit plui in là.
Al è stât un dai centris plui impuartants dal Friûl inte etât di Mieç. Ca a si podin viodi reperts langobarts e romans. Di Cividât al jere Pauli Diacon, autôr de famose Historia Langobardorum. Tancj altris i personaçs che a àn dât lustri a Cividât, par esempli Adelaide Ristori e Podrecca.
Events
Mèsse del Spadon (6 di Gennâr). Rito religjôs particolâr e corteo cun vistîs di epoche e rivôc storic de jentrade a Cividât dal Patriarc Marquardo von Randeck (1366).
Il zòuc dal Truc (a Pàsche). Zòuc tradizionâl fat in'te plazis de citât tor Pàsche. Mittelfest (in Lui). Convigne di spettacul internazionâl significant in'te Aree Europee di Miez (Mitteleuropa).
Palio di San Donât (in Avost). Rievocazion storiche cun costums medievâi e butéghis artesanis , zòucs, tîr cun l'arc. Il dut int'une atmosfere medievâl.
Natibongo (ultime setemane di Avost). Festival di musiche etniche lì dal Parc "Lesa" dongje al flum Nadison.
Fiere di San Martin (in Novembar). Marchatìns e bancarèlis pa'lis stradis e plazis dal centri storic.
Baûl dal Diaul (le quarte Domenie di gni mês). Marcjat da l'usât e des robis vecjis in'te plazis dal centri storic.
(Quan'che 'o varài timp 'o metarài un pâr di fotos, ve'! DI NO PIARDI!


text:
Dael
Dael al è un comun inte Basse orientâl, che al dì di vuê al fâs part de provincie di Udin e al à 2.222 abitants.
[cambie] Gjeografie
Logât inte Basse orientâl, al è a cirche 30 km di Udin, 28 km di Gurize e plui o mancul 50 km di Triest. Pal teritori comunâl e passe la autostrade A4 Vignesie-Triest, ancje se la jessude plui dongje e je chê di Palme, a cirche 7 km. A Çarvignan, plui o mancul ae stesse distance, si cjate invezit la stazion dai trenos de linie Mestre-Triest. Tal comun e je une uniche frazion, chê di Uanis, paîs che al è stât comun di bessôl fin tal 1927; a son ancje dôs piçulis localitâts, Nauac e Utan.
Il comun di Dael al è inte plane, e la altece e varie di 10 a 23 metris s.n.m., cuntun valôr medi di 17-18 metris tal centri di Dael.
[cambie] Storie
Il non al ven probabilmentri dal latin agellus, ven a stâi cjamput; altris a disin invezit che al ven di sacellum, piçul lûc sacri. Il toponim al è un segnâl di un origjin romane dal paîs, ma i prins documents indulà che si cjate il paîs a son dal 1202. Il paîs al fo part de Republiche di Vignesie (1420-1516), po dal 1516 al 1918 insieme cui comuns dongje dal mandament di Çarvignan al fo sot dal Imperi Asburgjic, jenfri de Contee di Gurize e Gardiscje. Al passà al Ream di Italie ae fin de prime Vuere Mondiâl, e il periodi fra lis dôs vueris al fo particularmentri dificil, parcè che chestis tieris a jerin consideradis masse austriacantis, e duncje si scugnive tignîlis di voli. Ancje par chest motîf, par evitâ rivendicazions consideradis pericolosis, dut il teritori di Çarvignan nol fo metût inte Provincie di Gurize, creade tal 1923, ma lassade in chê di Udin, rompint cussì un leam storic cun la provincie gurizane. Di chest vuê al reste une memorie pal fat che Dael come i paîs ator a fasin part de Arcidiocesi di Gurize.
[cambie] Lûc di interès
La glesie parochiâl di Sant Durì e je ative dal 1691, e e à une façade decorade cun lesenis e cuatri nicchie cun dentri une statue par ognidune; dentri e je la senografiche cupule, frescjade intal 1900 di Clemente Delneri di Gurize; simpri a Dael si pues ancjemò viodi il complès conventuâl di Sant Domeni, che al è formât de glesie, scomençade tal 1716, dal tor e dal cuarp dal convent, vuê riconvertît in abitazions. Altris robis di viodi a son lis vilis (ben cuatri a son sul viâl cognossût come Pascut, Vile de Fin-Teuffenbach dal '700, la Vile Attems-Peteani, la Vile Parisi, di front ae precedente, e, insom al viâl, Vile Michieli, dal '800) e il Museu de Civiltât Contadine dal Friûl Imperiâl, cun imprescj agricui e ricuarts variis de vite intal Friûl Asburgjic. Dongje dal museu al è visibil il Cjiscjel di Lontana, costruzion di origjin tart-medievâl. Tal mieç di Uanis invezit si cjate il palaç Strassoldo-Frangipane; un ciert interès storic e culturâl a àn ancje i mulins tal mieç dai cjamps, purtrop spes no in buinis condizions. Chescj mulins a cjapin il non di chel dai vecjos parons (par esempli Tininin, Sardon, Miceu). Simpri in Uanis a cjatin ancje la glesie di Sante Gnese, fate sù tra il 1742 e il 1749 e la vecje Cente, dal XV secul. Intai ultins timps il paîs al è ancje deventât a vonde cognossût come Il paîs des meridianis, par vie des tantis meridianis che a son stadis instaladis sui mûrs dal paîs, cussì di creâ un itinerari di visite.
[cambie] Culture
[cambie] Lenghe furlane
A Dael e in Uanis si fevele il furlan gurizan, cun finâi des peraulis in -a (la cjasa, li' cjasis); al è interessant notâ come chest al met adun il comun cun chei di Çarvignan e Rude. Invezit tai comuns confinants di Bagnarie, Visc e San Vît de Tôr (fûr che a Crauì) si fevele cun la -e.
No son particolârs difarencis di fevelade tra Dael e Uanis; in chest ultin paîs però il cjâf lûc al ven dit Deel.
[cambie] Fiestis
Il sant patron di Dael al è San Durì, che al cole ai 4 di Lui. Inte prime domenie dopo dai 4 di Novembar e ven invezit fate la sagre di San Carli, che si ten di scuasit 200 agns. Inte prime domenie di Jugn e je invezit une fieste introdusude di pôc e dedicade aes meridianis. Il sant patron di Uanis e je Sante Gnese, che si festeze la domenie dopo dai 21 di Zenâr.
[cambie] Personaçs famôs
Il personaç di Dael plui famôs al è probabilmentri Enzo Bearzot, alenadôr de Italie campion dal mont di balon intal 1982 in Spagne, che, nassût in Uanis, dopo vê scomençât a zuiâ inte scuadre dal paîs (S.P. Aiello), al zuià come median-difensôr inte Pro Gurize, intal Inter di Milan, intal Catanie e tal Turin, par po dedicâsi ae cariere di alenadôr. A son nassûts a Dael ancje Roberto Dipiazza, atuâl sindic di Triest e za sindic di Mugle e il musicist, compositôr e diretôr di coro Orlando Dipiazza.
[cambie] Sport
La societât sportive plui impuartante e je chê di balon, la Società Polisportiva Aiello (S.P.A), fondade tal 1918 e al moment in Tierce categorie, dopo un periodi di bogns risultâts te prime metât dai agns '90 (cuant che e je rivade fin ae Promozion). Scuadre di buine tradizion e je l'Aiello Basket, che cumò e zuie dome tai campionâts amatoriâls; di recente creazion invezit la scuadre di pallavolo feminîl. Intal comun si cjatin diviers implants sportîfs: a Dael a son il cjamp sportîf “Arbeno Vrech” e la palestre, dongje des scuelis. Un gnûf cjamp cun ancje spazis par altris sports come il tennis al è ancjemò in costruzion tra Dael e Uanis.
[cambie] Ecomomie
Tal passât ancje a vonde recent paîs contadin, vuê cheste ativitât e je passade in secont plan, ancje se reste presint soredut in Uanis; tai ultins decenis al è stât un discret svilup industriâl, leât a impresis artesanâls e al distret de cjadree, logât intes dôs zonis industriâls dal paîs, tra Uanis e il comun di Visc, ben leadis cun l'autostrade A4.
[cambie] Leams esternis
- (talian) Sît sul comùn di Daèl e Uanis
- (furlan) Sît su la frazion di Uanis
- (talian) Il paîs da lis meridianis
- (talian) Pro Loco Daèl e Uanis
- (talian) Società polisportiva Aiello
- (talian) Istitût Comprensîf "Destra Torre" di Dael


text:
Graziadio Isaia Ascoli
Graziadio Isaia Ascoli (Gurize, ai 16 di Lui dal 1829 - Milan, ai 21 di Zenâr dal 1907) al fo un furlan di religjon ebraiche, patriot, glotolic, docent di lenghistiche a Milan, Senadôr dal Ream di Italie.
Al è il creadôr de sience glotologjiche in Italie (tal 1873 al fondà l'“Archivio glottologico italiano”, tal prim volum dal non "Saggi ladini" al individuà lis lenghis ladinis e tal tierç la lenghe franc-provençâl).
Al tacà a insegnà te academie sientifiche-leterarie di Milan fin dal 1861.
A si ocupà des lenghis indo-europeanis, dal ebraic, dal turc, dal cinês e des lenghis dravidichis. Al è so il mert di vê dât al furlan il status di lenghe autonome; al vierzè ancje il dibatit su la cuestion ladine, introdusint la definizion di lenghis reto-romanzis o lenghis ladinis (che a cjapin dentri ancje il romanç dal Grison svuizare e il ladin dolomitan dal Sud Tirol), analizant i trats fonetics e morfologjics di chestis lenghis.
Impuartant ancje il so rûl pe lenghe taliane, dulà che al puartà indevant une posizion oposte rispiet a chê di Alessandro Manzoni: invezit di imponi une lenghe dal alt, basade sul toscan, secont Ascoli si scugnive lassâ che si formàs un talian messedât basât su lis diviersis lenghis regjonâls, cence imposizions di un standard particolâr.
Di zovin al scrivè ancje: "Sull'idioma friulano e sulla sua affinità con la lingua valacca" (Udin 1846), rineât di vieli; "Gorizia italiana tollerante concorde. Verità e speranze nell'Austria del 1848" (Gurize 1848), oparis d'interès furlan.
Al doprà par prin i tiermins gjeografics-storics di Vignesie Julie, Vignesie Tridentine e Vignesie Euganee.
Tal 1899, po, al proponè une division "studiade cun rigôr" jenfri Sclâfs e Talians.
Tal 1901 la citât di Milan i assegnà la citadinance onorarie.
A lui e je intitulade la Societât Filologjiche Furlane, nassude a Gurize tal 1919.
Al disè: "I SOI NASSUT A GURIZA DI GJENITORS ISRAELITS, I SOI FI DAL FRIUL E I MI GLORI DI CHEST".


text:
Lis
dificoltâts leadis ae crisi economiche che e à colpît ancje la
Ongjarie a àn puartât a di un aument progressîf dai episodis di
intolerance e fintremai di violence cuintri des comunitâts rom che a
rapresentin la plui grande minorance dal paîs (si fevele di 700 mil
personis o sei sù par jù il 7% de popolazion). Za di timp la Magyar
Gárda (Vuardie Ongjarese), leade al partît di estreme diestre
Jobbik, e sfile in maniere intimidatorie intai paîs là che e vîf
la comunitât rom. Chestis intimidazions a vegnin puartadis indenant
sot dai voi de polizie cence che cheste e intervegni, nancje tai câs
plui pençs. No mancjin po atacs violents che intai ultins agns a àn
causât sîs muarts e cetancj ferîts tra i rom ongjarês che simpri
di plui a cirin di bandonâ il paîs domandant asîl politic inaltrò.
Dut chest al sucêt cence che il guvier populist di Victor Orban e
dal so partît Fidesz al
intervegni. La esasperazion tra i rom e je cussì alte che al è
ancje cui che al à decidût di rispuindi cu la stesse monede. Inte
citât di Pécs, di fat, e je stade comunicade la nassite de Roma
Gárda (Vuardie Rom) tant che organizazion pe autodifese di rom,
ebreus e di altris minorancis che si cjatin al centri dai atacs di
grups de diestre neofassiste. Al è di dî che ta chest câs la
reazion des autoritâts ongjaresis no si è fate spietâ e i oms dai
reparts speciâi antiterorisim a àn proviodût daurman a arestâ il
fondadôr de Roma Gárda, Ferenc Bagó.
Font:
Wsws.org, 05/09/12; Politics.hu, 07/09/12


text:
Une disine
di coletîfs studentescs indipendentiscj dal stât spagnûl a àn
proclamât pai 11 di Otubar une zornade di mobilitazion par protestâ
cuintri des azions puartadis indenant dal guvier centrâl. Intune
conference stampe tignude a Madrid, i rapresentants di coletîfs di
students indipendentiscj bascs, catalans, galizians, asturians, ma
ancje dal Aragon, de Andalusie, de Castilie e de Cantabrie a àn
denunciât il tentatîf dal guvier centrâl di doprâ la crisi par
centralizâ i programs educatîfs e sbassâ i dirits sociâi,
politics, linguistics e culturâi des diviersis comunitâts nazionâls
che a son cjapadis dentri intal stât spagnûl. La strade de
sovranitât di chestis comunitâts e ven indicade tant che soluzion
ancje par fâi cuintri ae riduzion simpri plui fuarte dal nivel di
cualitât de scuele.
Font:
Naiz:, 04/09/12


text:
La
incressite di interès pe lenghe gaeliche e à puartât a di un
aument significatîf dai cors che, ancje fûr des scuelis, a permetin
di imparâ la lenghe proprie de Irlande. Cul mês di Setembar a son
cussì partîts cors ator par dutis lis conteis de isule. Si trate di
cors par adults e par fruts, par cui che al vûl imparâ lis fondis
de lenghe, par cui che al vûl miorâ lis sôs capacitâts
linguistichis e ancje par cui che al varà po di insegnâle a altris.
I cors a vegnin organizâts des aministrazions locâls, des
bibliotechis e di organizazions tant che Conradh na Gaeilge,
Gaelchultúr o Gael-Linn. Intes sîs conteis dal Nord il sogjet plui
atîf al è la organizazion Líofa. I siei cors pe dade 2012-2013 a
jerin stâts pensâts par uns 2 mil personis, ma denant de domande
massive si à vût di previodi almancul 5 mil puescj. Cors di lenghe
a son stâts programâts ancje di Raidió Fáilte, emitente che e
trasmet di Béal Feirste / Belfast. In Otubar, invezit, al sarà
lançât un gnûf cors di gaelic pai utents de rêt. Si trate di un
cors pensât par cui che al vûl svicinâsi a cheste lenghe e tacâ a
doprâ cualchi frase par comunicâ cun chei che za a son in stât di
doprâle; il progjet quickirish.com al è stât metût adun dal grup
eTeanga, specialist intal insegnament dal irlandês su internet.
Font:
Gaelport, 04 e 12/09/12


text:
Ai 5 e ai 6
di Otubar i parlamentârs francês si daran adun par frontâ il teme
de riorganizazion teritoriâl dal stât. Ta chê ocasion almancul
cinc (trê socialiscj e doi centriscj) dai sîs rapresentants di Ipar
Euskal Herria, o sei il Paîs Basc setentrionâl, a domandaran la
creazion di une “coletivitât teritoriâl” par cheste regjon che
in dì di vuê no à nissune organizazion aministrative unitarie. La
decision e je stade cjapade ai 14 di Setembar intant di une riunion
che si è tignude inte citât di Baiona / Bayonne. Dai sîs
rapresentants bascs che a saran sintûts a Parîs dome un al à
mostrât dai dubis su cheste forme di rapresentance aministrative
unitarie, o sei il president dal Consei gjenerâl dal dipartiment dai
Pireneus Atlantics (il socialist George Labazée). La nassite di un
sogjet aministratîf che al meti adun ducj i teritoris bascs che a
fasin part dal stât francês e je une domande puartade indenant di
agns, ma che no à mai cjatât acet de bande dal guvier centrâl. A
poiâle, in plui de maiorance dai aministradôrs locâi, a son ancje
i partîts nazionalitaris atîfs sul teritori.
Font:
Naiz:, 14/09/12


text:
Ai 7 di
Setembar cu la redazion di un document conclusîf si à sierât a
Siófok, in Ongjarie, il sest congrès dai popui ugrofinics. Ae
iniziative a àn partecipât uns tresinte delegâts rivâts di 23
diviersis comunitâts nazionâls che a vivin in cinc stâts
europeans, o sei Ongjarie, Finlande, Estonie, Norvegje e Russie. La
plui part dai delegâts e rivave propit de Federazion Russe dulà che
lis comunitâts nazionâls plui gruessis de famee linguistiche
ugrofiniche a son mordvins (cuasi 750 mil personis), udmurts (passe
550 mil), maris (547 mil) e komis (228 mil). Intal document finâl
dal congrès si sburte su la cooperazion, no dome sul plan culturâl,
tra i diviers popui de famee ugrofiniche e si domande un aument intal
nivel de tutele dai dirits des minorancis nazionâls e des
popolazions nativis, comprendût il dirit ae autodeterminazion. La
cuistion dal rispiet dai dirits nazionâi e linguistics di chestis
comunitâts e je cjalde massime in Russie, là che di plui bandis si
denuncie politichis di assimilazion e di vualivament culturâl des
diviersis comunitâts minorizadis. Il prossim congrès dai popui
ugrofinics al è in program intal 2014 in Finlande.
Font:
Finugor, 12/09/12


text:
CULTURE - ART-Â. A Vile Manin in mostre i 50 agns dal Centri furlan arts plastichis
A son passâts cincuante agns di cuant che ai 12 di Fevrâr dal 1961, Candido Grassi al fondà, cun altris, il Centri furlan arts plastichis: une associazion di artiscj nassude cun chê di «meti in vore iniziativis culturâls e artistichis», tant che mostris, conferencis, publicazions, par valorizâ e fâ cognossi, dentri e fûr de regjon, lis oparis dai associâts. Par fâ un omaç ai artiscj locâi e par ricognossi il grant impegn di cui che al à guidât, tai agns, il Centri, e je stade inmaneade la mostre “Art contemporanie in Friûl-Vignesie Julie 1961/2011″, che e presente a Vile Manin di Passarian, fin ai 28 di Avost, il miôr de art regjonâl de seconde metât dal Nûfcent.
A son 256 lis oparis di piture, sculture, grafiche e fotografie in mostre – 48 di chestis a son esponudis ae galarie Sagjitarie di Pordenon –, fatis di 178 artiscj, ancje carinzians e slovens, sielzûts di une comission fra passe 2 mil e 600 lavôrs che a àn cjapât part aes 730 mostris inmaneadis dal Centri di vie Martignà a Udin, di bessôl o cun altris ents e grups, di ca e di là des Alps, dal 1961, an di fondazion, in dì di vuê. In sumis, une panoramiche dai miôr artiscj de regjon dai ultins cincuante agns: di Candido Grassi a Dino, Afro e Mirko Basaldella, di Zigaina a Mascherini, di Alviani a Celiberti, di Pizzinato a Predonzani. E ancjemò, Pittino, Ceschia, Nane Zavagno e tancj altris, che, cu la lôr partecipazion, a àn iluminât lis manifestazions promovudis e inmaneadis dal Centri in mieç secul.
Cincuante agns pençs di ativitâts, testemoneâts di 900 socis iscrits, 730 mostris ator pal mont, 2 mil e 700 artiscj in esposizion, plui di mil e 500 oparis te colezion, archivi e biblioteche digjitalizâts e vierts al public sore nuie. Numars impuartants che a disin cemût che i fondadôrs dal Centri (che cumò al è pressedût di Gianfranco Ellero), massime Candido Grassi, Vittorio Marangone e Giordano Merlo, a rivarin a meti in vore il fin dal statût, che al jere chel di promovi e valorizâ la art contemporanie dal Friûl e di creâ un puint artistic tra la nestre e lis regjons confinantis. Lu documente ben la sezion de mostre dedicade ai artiscj carinzians e slovens, che a colaborarin cul Centri sul imprin e po a forin presints dispès tes mostris internazionâls, ven a stâi Intart, Intergraf Alpe Adria e Incuintri centrieuropean. La esposizion e je insiorade ancje di une piçule antologjie che e memoree Anzil tal centenari de nassite.
Erika Adami


text:
ART-Â. Fors, fornâs e fûcs di Buie. Un toc di storie dal Friûl
Cui che no à ancjemò viodût la biele mostre te cripte de glesie di Vile di Buie – “Oms, machinis, rigjile. Fâ modon a Buie” – che al profiti dal so sprolungjament par tornâ a gjoldi une sapience antighe, chê dal fâ modon, che si è sparniçade ator pal mont cul lavôr di fruts, feminis e oms. La mostre e compagne la distribuzion dal libri “Fâ modon a Buie” di Laura Nicoloso e Andrea Cattarino, dât fûr de clape culturâl “el tomât”, impegnade di agns te ricostruzion de memorie storiche de comunitât buiese a traviers di testemoneancis orâls e materiâls, par rinfuarçâ lis sôs lidrîs.
La mostre e conte fornâs e fornasîrs furlans di Buie, simbui di un paîs e de sô int, de storie dal lavôr e des migrazions. Esperiencis di vite che a fevelin di capacitâts tecnichis e faturis cuotidianis, di abilitâts specialistichis particolârs e di manoalancis semplicis, di orgoi professionâl, ma ancje di sfrutament de lavoranzie di fruts e feminis.
In esposizion mapis catasticâls che a disin cetant difondudis che a vegnin tal Sietcent lis fornâs rurâls artesanâls sul teritori di Buie e la massarie produsude dai “scudielins di Vile e di Sacuel”. Di no pierdi lis pladinis dal Sîscent e lis preseosis scudielis cun decorazions blu cobalt (finidis di doprâ tal Sietcent), cjatadis, cul cjâf injù, suntun cuviert di une cjase, daspò dal taramot, li che a jerin stadis metudis par no fâ jentrâ aghe dai cops.
Impuartants i materiâi dal “Pravilegjo di Urbignà”, la storiche fornâs industriâl a fûc continui in vore de seconde metât dal Votcent fin ai agns Setante dal Nûfcent, prime dal taramot. In mostre a son imprescj e prodots origjinâi: des cariolis antighis aes primis machinis, dai stamps di len
a chei di ghise, dal vagon sui binaris
al tratôr “lilliput”.
Te glesie di Vile, in gracie de colaborazion di cetancj citadins, il visitadôr al pues viodi modons plens e sbusâts, cops, planelis, clâfs di volte, ma ancje progjets origjinâi di fors e fornâs e fotos vecjis. Une sezion de mostre e je dedicade ai tancj documents – faturis, bolis di traspuart feroviari, letaris, cartulinis – che a testemonein i rapuarts de Fornâs Calligaro&Nicoloso cun dute la Europe e l’indot di cheste ativitât industriâl sul tiessût produtîf locâl, massime pai faris e pai marangons e po ancje pai mecanics e eletriciscj furlans. Significatîfs i modons, fats a man, cu lis scritis CN6, CN5 e CN4: lis iniziâls si riferissin ae Calligaro&Nicoloso, il numar al spessôr in centimetris e i balins, di un a cuatri, ae scuadre di lavôr che ju faseve. Chê che, ae fin de zornade, e veve lavorât di plui, e veve un premi di produzion.
Buie, tiere di fornâs
La nassite e il svilup des fornâs artesanâls, ancje se di dimensions piçulis e a fûc intermitent – lis “cravuatis” –, a son peâts ae nature de tiere che e deve rigjile di cualitât cetant buine dongje di jaciments di torbe, doprade tant che combustibil (memoriis soteranis dal lâc dal Cjamp di Osôf).
Par doprâ tant la rigjile che la torbe tocjave vierzi une gjave, vê un “pravilegjo” (peraule che e indicave sedi la “cjarte” par vierzi une gjave sedi la fornâs metude in vore dongje des gjavis). Tal regjistri dai batisims de plêf di Sant Laurinç di Buie, za sul imprin dal Sîscent,
e je iscrite la nassite a Vile di un Baracchini,
fi di Domeni “scodellaro”.
Documents e reperts inedits, toponomastiche, testemoneancis orâls e materiâls a àn permetût di localizâ almancul altris trê fornâs (in vore dal Sîscent): la Fornasate di Cjocjo, li che a àn imparât il mistîr ducj i fornasârs di Buie, e dôs fornasinis par massarie di taule a Vile e Sacuel.
Il catastic austroongjaric (1850-1950) al à regjistrât 19 fornâs diferentis, massime a Madone e Urbignà, ma ancje a Tonçolan. Ator de fin dal Votcent, te zone di Urbignà, a vegnin dismetudis lis fornâs di Eustacchio “Zorzon”, che a trasferiran la lôr ativitât a Graz, in Austrie, li che a fondaran un grant complès industriâl che al cressarà simpri plui tal Nûfcent e si invie la trasformazion des fornâs dai Calligaro “Lene”, supuest de nassite
de prime fornâs industriâl di Buie:
il “Pravilegjo di Urbignà”.
Tal 1876, l’inzegnîr civîl Enrico Pauluzzi
al firme il progjet di une gnove fornâs a fûc continui cul sisteme Hamilt e e ven metude in pîts la societât cooperative Calligaro&Nicoloso (”Lene e Cavalet”). Tal 1903, te suaze
de esposizion industriâl nazionâl di Udin,
i prodots de fornâs a forin premiâts cuntune segnalazion di cualitât. Dal 1920, passadis
lis dificoltâts de prime vuere mondiâl,
la fornâs e cognòs un moment di fuarte espansion industriâl, mecanizant cualchi
fase de lavorazion.
Erika Adami


text:
CULTURE - ART-Â. Vile Gorgo, farie di talents artistics
Un gnûf spazi espositîf te campagne furlane, pront a dâ acet a un program siôr di iniziativis e progjets di formazion te art di vuê, cun mostris, residencis, laboratoris e cunvignis. Un program ambiziôs che al è partît ai 22 di Otubar te sietcentesche Vile Gorgo a Noiarêt de Tor, tal borc dal “Guado dell’Arciduca”, toponim che al ricuarde cuant che al jere stazion pal scambi dai cjavai tra i teritoris de Serenissime e chei imperiâi e che al da il non ancje ae associazion culturâl che e promôf il progjet “Painting detours”.
Prime tape, la mostre “Cence di te, cui saraio mai jo?” (cu lis oparis di Luca Bertolo, Francesco De Grandi, Maria Morganti e Marco Neri, ducj artiscj innomenâts a livel talian, cualchidun ancje tal forest), prontade te scudarie e in cualchi spazi privât de vile (vierte fin ai 6 di Dicembar, la sabide e la domenie des 10 di matine aes 5 e mieze dopomisdì), li che il proprietari, l’imprenditôr furlan Roberto Turello, al vîf cu la sô famee. Nol è di ducj investî te culture in dì di vuê, anzit. Duncje, la gnove iniziative e à di jessi saludade cun plasê, ancje parcè che il so fin al è chel di svicinâ ae art di vuê fûr dai spazis tradizionâi, ven a stâi museus e galariis, e di fâlu cu la piture, almancul sul imprin. A dî il vêr, la idee no je gnove. E jere propit chel che si proponevin i ideatôrs dal Spac, il Spazi public pe art contemporanie di Buri, nassût tal 2006 e ospitât te sîscentesche Vile di Toppo Florio. Chel che e diferenzie la propueste di Noiarêt de Tor al è il “workshop”, la residence di artist, che e tacarà in Avrîl e e durarà un mês: la prime in Italie dedicade aes pratichis pitorichis, un progjet pilote, duncje. A Vile Gorgo a rivaran di dute Italie dîs pitôrs - Riccardo Baruzzi, Thomas Braida, Silvia Chiarini, Sara Enrico, Pesce Khete, Ivan Malerba, Gionata Ozmo Gesi, Dario Pecoraro, Vito Stassi e Lucia Veronesi -, ducj sot dai 40 agns, selezionâts dal curadôr Andrea Bruciati, diretôr de Galarie comunâl di art contemporanie di Monfalcon e curadôr dal Premi Moroso pe art contemporanie 2010, e dai protagoniscj de mostre de inaugurazion, achì te vieste di tutor. Lis voris fatis sul puest a vignaran esponudis intune grande coletive.
A diferenziâ il progjet di Noiarêt de Tor e je ancje la volontât di svilupâ la formazion e la ricercje leâts ae mont de imprese, cuntun voli di rivuart pe architeture e pal design. Lis ativitâts intal gnûf spazi a vignaran coordenadis dal studi Atemporary, che sot la egjide di un comitât sientific, al à chê di promovi cunvignis, incuintris e dibatits su chescj cantins.
Vile Gorgo, duncje, tant che farie di talents artistics e lûc di incuintris. Pecjât che dome un dai artiscj coinvolzûts tes dôs mostris e tal laboratori, al sedi de regjon (Thomas Braida, di Monfalcon). A sintî Bruciati, in Friûl-Vignesie Julie, no ‘nd è pitôrs, sot dai cuarante agns, innomenâts in Italie. O miôr, “jo no ‘nt cognòs”. Sperìn alore che la gnove realtât di Noiarêt de Tor e rivi a incentivâ la propedeutiche ae art contemporanie, lant a jemplâ un vueit in cheste regjon, che, al marche ancje Bruciati, e à cetantis potenzialitâts. Magari fasint sisteme cun chei altris museus e istituzions di art de regjon.
Informazions al numar 040.413634.
Erika Adami


text:
MOSTRIS. Cjarte e ingjustri. Une mostre a Cividât
La mostre “I mestris dal Nûfcent. La rapresentazion de figure umane in Friûl-Vignesie Julie” a palaç de Nordis a Cividât (che e à vût, fin cumò, plui di 5 mil visitadôrs) si insiore di une gnove sezion: “Il ritrat e la figure, cjarte e ingjustri”. E je une selezion des oparis grafichis stampadis in scuasi 40 agns di ativitât di Federico Santini te sô stamparie d’art.
Lis oparis selezionadis (a son esponudis incisions di Giuseppe Zigaina, Paolo Comuzzi, Franco Dugo e Virgilio Tramontin, tant par ricuardâ cualchi non) a vegnin fûr de esperience, de passion e dal impegn di un mestri d’art che, fin sul imprin de sô cariere, al à furnît lis sôs competencis tecnichis, cun buinegracie e umiltât, a ducj i plui grancj artiscj furlans, lavorant ancje fûr dai confins de Patrie. La stamparie e je stade par decenis un lûc di lavôr, ma ancje di incuintri, di scambi, di dialic e di confront tra artiscj, poetis, critics e apassionâts d’art che a àn fat incressi il panorame culturâl de regjon e che cumò a insiorin la esposizion, dant plui struments di leture pe storie culturâl e artistiche dal Friûl tal Nûfcent.
La sezion, tant che la mostre che e fâs part, si podarà visitâ fin ai 18 di Març, di joibe a domenie, des 11 di matine aes 6 e mieze dopomisdì. Informazions al numar 0432/731540. ■
Erika Adami


text:
EDITORIÂL. Simpri plui, simpri miôr… Di bessôi
Pal amôr di Diu, benvignude fieste e ricorence, magari la ore che e fos simpri plui grande e cun tante int, ma nol è plui pussibil che si fermi a une zornade la nestre afermazion di un Friûl difarent, libar e autonom. Cjapaitlu tant che un sbroc, denant di chel che al sta lant indenant sul Friûl.
Viodêt par esempli i risultâts de ricercje metude adun dal Osservatori socioreligiôs dal Trivenit, partint propit di cheste ultime definizion. “Trivenit” apont, intun messedot di int, lenghis, storiis, paîs e sensibilitâts diviersis di Vignesie a Bolzan, di Triest a Udin. E se nol è Trivenit, e devente “Religjositât in cambiament a Nord est”, ma tal cjalderon e je la stesse mignestre. E cussì, ancje la Glesie e torne indaûr, se mai e je lade indenant, su la cuestion furlane. La ereditât di Aquilee, tant sberlade a peraulis, e divente dome une biel sproc di doprâ cuant che al covente. Si torne a fevelâ di Vignesie dulà che il Patriarcje al somee simpri di plui al Dôs che al guvierne sui teritoris de Serenissime.
Domandâsi ce che al sucêt ai cristians al è une vore impuartant, soredut apont in Friûl dulà che i predis a àn tignude simpri alte la bataie autonomiste, ma la stesse identitât furlane e je stade miscliçade al cristianisim. Cemût alore ise pussibile une riflession se tu sês omologât a cualchidun diviers di te?
E di bande laiche no lin miôr, nancje sui livei di une pussibil organizazion aministrative, divierse di cheste Regjon mâl nassude e bastarde.
Dut il dibatiment roman su la cuestion des provinciis e jere forsit la ocasion par tornâ a meti in discussion ancje la nestre forme di guvier. Te stesse assemblee, tignude in Provincie a Udin, al pareve che alc al podès movisi. Invezit nuie, ancje piês
di nuie: o sin rivâts a la propueste
di “aree vaste”.
Cussì, si cjatìn che cuant che si vierç un pas almancul par meti fûr il cjâf, e je za pronte la manarie par taiâlu.
O lin indenant distès, larìn a fâ fieste pai 3 di Avrîl, a rindi onôr ai nestris amîs de Basse che no molin. Sigûr simpri di plui di podê contâ dome su lis nestris fuarcis. ■
Dree Valcic


text:
FURLANS, DIGJITAIT FURLAN - LICÔF. Television 2.0
I gambiaments dal “casselot”
Tancj di voaltris lu varan notât: la television e je gambiade une vore dilunc dai ultins cinc agns. Il spieli plui palês al è dât dal grant sbassament dai cines dai palinsescj televisîfs, sburtâts viers la seconde e tierce serade, o fintremai cancelâts de programazion ordenarie a pro di programs di aprofondiment di croniche, dai talk-show, di piçui reality calcolâts plui bogns di cjapâ il spetatôr. Anzit, propit chest al è il segnâl che al va interpretât in maniere corete par capî cemût che al sedi daûr a evolvisi il rapuart des personis cu la television: il flus televisîf al è simpri plui progjetât par inviâ mecanisims di conversazion, par costruî une relazion cuntun scoltadôr no plui calcolât tant che sempliç “ricevidôr” ma tant che atîf partecipant, vuê in stât di interagjî in maniere direte cu la trasmission in direte, in graciis dal web e dai telefons celulârs.
Il gambiament al è graduâl, ma o podìn individuâ cualchi fase di rispietâ, par cui che (canâi televisîfs, aziendis) al vûl inviâ une vere conversazion. Prin di dut i media tradizionâi (stampe e tv) a àn imparât a scoltâ di plui il public, dant atenzion a ce che al sucêt par esempli sul network sociâl intant di un determinât program televisîf: dentri de proprie cente di cognossincis, lis personis a son usadis aromai a comentâ in timp reâl ce che al ven metût in onde, o lis discussions a sucedin cuntune impostazion tematiche, disfrutant un hashtag specific su Twitter, une peraule clâf che e permet di dâ dongje i intervents spontanis riferîts al stes avigniment televisîf. In secont lûc, a vegnin prontâts struments che a permetin di facilitâ il coinvolziment dai utents. La strategjie e smire a moltiplicâ il passeperaule che ognidun di nô al fâs dentri de sô “tribù” di apartignince (centis sociâls, grups di discussion, listis di amiciziis), nudrint il discors cun riferiments a personaçs o a prodots televisîfs. A plui grande reson, par potenziâ chestis dinamichis comunicativis che a somein spontaniis ma che a podaressin jessi stadis progjetadis in maniere savinte a taulin di chei che cuarante agns indaûr intal mont de publicitât a vignivin clamâts “persuasôrs ocults”, al devente impuartant savê individuâ i “influencers”, vâl a dî lis personalitâts che – stant che a àn une vore di int che ur va daûr in Rêt – a vegnin calcoladis opinion leaders e duncje bogns di influençâ un alt numar di individuis, dentri lis comunitâts tematichis dedicadis a cierts programs o avigniments televisîfs.
Infin, o vin esperiments di narazion za avanzâts che a cjapin dentri scambis di conversazions continuis cul public che – intervignint in maniere direte intal Lûc sociâl – al contribuìs a disvilupâ la trame di une soap-opara (e i protagoniscj de finzion a puedin intervignî ancje lôr inte conversazion), o la modifiche la discussion tal cors di un talk-show in direte, proponint gnovis tematichis di dibati, in maniere tipiche midiant sms o messaçs di Twitter, che lis televisions a colp a mandin intal “sotpanze” dal schermi.
Il model “broadcast” de comunicazion classiche dai media tradizionâi al somee aromai passât: lis televisions vuê a son a stâ ancje lôr in Rêt, e ben planc ducj nô o sin daûr a trasformâsi di sempliçs “spetatôrs” in partecipants atîfs inte costruzion de opinion publiche.
Giorgio Jannis


text:
FURLANS, DIGJITAIT FURLAN. E-MARILENGHE. L’archivi online di Onde Furlane
Fasint un clic su “ARCHIVI” tal legri sît di Radio Onde Furlane o in vie drete ae direzion www.ondefurlane.eu/archivi a son a disposizion passe doicent regjistrazions di trasmissions fatis vie pai trente agns di storie de emitent.
La impuartance fondamentâl de ativitât di chest media furlan e je imagjinabil za cul lei i titui dai temis che a spartissin chescj documents: Leç, Letaradure, Minorancis, Lenghe, Musiche, Teatri e cine, Scuele, Storie, Ambient, Art.
Dut câs, si pues rivâ ae incision che nus interesse ancje sielzint une peraule-clâf, che a pues jessi sei il non di un ospit de trasmission o chel dal condutôr, sei l’an di origjin.
Chest servizi, mitût in vore cu la colaborazion de Agjenzie Regjonâl pe Lenghe Furlane, al fo mitût in vore tal mês di Fevrâr stât, ma cui prins mês dal 2012 al larà a insiorâsi di altris documents che a rivin dai archivis da la radio.
Scoltâsi a cjase la vôs di pre Antoni Beline o chê di Loris Fortuna (tant par fâ doi esemplis) riprodusint i file cu massime facilitât par interès, curiositât, studi o plasê al è un servizi gratuit che al scugne jessi laudât. Pensâ ai problemis che e vîf la radio tai ultins timps cul risi di dovê sierâ nus clame ducj a fâ alc.
Michele Calligaris


text:
Violin
Il violin al è un strument musicâl de famee dai arcs a cuatri cuardis, acuardât ad intervai di cuinte. Al è il plui piçul dai arcs, bon di rivâ a notis plui altis rispiet a di chei altris struments de famee. La cuarde plui basse (e duncje la note plui greve) al è il Sol2, il Sol subite sot dal Do centrâl (Do3); lis altris cuardis a son, in ordin a cressi, il Re3, il La3 e il Mi4. Lis parts par violin a doprin simpri la clâf di Sol, clamade par solit clâf di violin. Cuant che si à di eseguî notis e passaçs tant acudis, a si dopre une indicazion di pueste che e vise di traspuartâ lis notis a une otave parsore. Violinist al è cui che al sune il violin; l'artesan che al fâs o al comede struments a cuarde al è il liutâr; cui che al fâs i archets al è il archetâr.
[cambie] Lis parts e i materiâi
La part che e risune dal violin è je une scjate vueide (clamade casse armoniche o di risonance, in len, fate cun grande precision pai materiâi, pe finiduris e dimensions. La casse armoniche dal strument, lungje tra i 34,9 e i 36,2 cm, a forme di vot, a curvis, è je costituide da une taule armoniche (clamade ancje plan armonic), di peç (Picea abies) e da un font, gjeneralmentri in aier montan, colegâts tra di lôr di fassis in len di ajar pleât. Il font al po jessi fat di un sôl toc di len (font unic), o pûr di doi tocs tacâts dongje. Lis fassis a vegnin inneadis te aghe e po modeladis su sagumis di fiâr che prin a son stadis scjaldadis a dovê.
Il peç di risonance, che al ven lavorât di pueste cu la vene drete e regolâr al ven par plui di un bosc dal Trentin, de foreste di Paneveggio, o de Val Cjanâl, tal Tarvisian. Font e fassis a son di aier dai Balcans, len dûr e sort. Tastiere, pirui, cordiere e spaliere a son prodots di ebanisterie. Lis cuardis un timp di budiel di piore (dopradis ancjemò par esecuzions filologjichis ma che stentin a tignî drete la note e tindin a fruiâsi e a rompisi). Lis cuardis La, Re e Sol plui grevis a àn une anime sintetiche (nylon, rayon, o ancje carboni) e un rivestiment in metal (açâr, alumini, arint e fin al aur). La cuarde plui alte o cantin, il Mi, al è un unic fîl di açâr. Il len doprât pe bachete dal archet al è par solit esotic (il sudamerican pernambuco). La grene e je di cjaval mascjo parcè chei de femine a son stâts bagnâts de urine de bestie che ju fâts vignî plui debui a la tension. L'archet, o nome arc, al è une bachete di len elastic e disvuedât par dentri, insom e da pît i ven tacât un fas di grene di cjaval, tindût di une lungje vît che i cor dentri fûr par fûr dal bachet vueit. Il bachet, a sezion otagonâl par plui di mieç arc, si staronde dongje la ponte. Par sunâ la grene e ven fate strissâ su lis cuardis che si metin a vibrâ. Par vê il necessari freament si dopre la pês su lis cuardis.
Sergio Peresson e Giobatta Morassi a son liutârs furlans famôs in dut il mont. In Friûl cumò al è atîf plui di un liutâr, il dean al è Renzo Tondo, di Pagnà.


text:
Völkermarkt
Völkermarkt (slov. Velikovec) e je une citât logade tal stât federât austriac (tod. Bundesland) dale Carintie, a Jevât. E je ancje cjâflûc dal omonim distret.
[cambie] Gjeografie
[cambie] Posizion
La citât e si cjate inte part setentrionâl de val Jauntal, suntune terace fluviâl. La Drau, passant pale centrâl Edling (1962) a sud dale citât, e si slargje intun lâc artifiziâl. Völkermarkt e si cjate intal plan; dale citât a si puedin vjôdi lis Caravanchis (a sud) e la cjadene Saualpe (a nord Jevât).


text:
De Vichipedie, la enciclopedie libare dute in marilenghe.
Il todesc (Deutsch (jutori·info)) e je une des lenghis gjermanichis ocidentâls de famee da lis lenghis indo-europeanis, e une des plui pandudis ator pal mont, ancje se no al nivel di altris lenghis coloniâls. E je fevelade di plui di 120 milions di personis in 38 paîs, di cui i plui impuartants a son la Gjermanie, la Austrie e la Svuizare.
A nivel mondiâl, si segnale come la lenghe di cui e viers cui si fasin plui traduzions; e je intai prins trê puescj tra lis lenghis plui imparadis, e intai prins dîs puescj di chês plui feveladis.
Distribuzion dai fevelants natîfs di une lenghe/dialet gjermanic ocidentâl ai 31 di Dicembar 1937
Distribuzion al dì di vuê dai fevelants di dialets todesc inte Europe centrâl


text:
Wikimedia Commons
Wikimedia Commons (in curt ancje Commons o Wikicommons) al è un archivi di figuris, suns e altris files multimediâi cun licence libare. Al è un progjet de Wikimedia Foundation. I files cjamâts sù in chest archivi a puedin jessi doprâts cence altri lavôr intai altris progjets disponibii sui servidôrs Wikimedia, includudis dutis lis edizions de Vichipedie.
Il progjet al nas ai 7 di Setembar dal 2004. Ai 24 di Mai dal 2005 al rive al numar significât di 100.000 files multimediâi; al fo ancje il prin progjet Wikimedia a doprâ il software MediaWiki inte version 1.4. Il lengaç predeterminât jentri di Commons al è l'inglês, ma i utents a puedin sielzi intes preferencis la lenghe di doprâ pai messaçs dal sisteme (ancje par furlan) e diviersis pagjinis, par esempli chê principâl, a son stadis voltadis in altris lenghis.
Dal 2005 Wikimedia Commons no lasse cjamâ sù files che no vedin licencis libaris, come chês che a limitin l'ûs comerciâl dai materiâi o che a son dadis fûr secont dal dal fair use, un grum doprât tai Stâts Unîts. Lis unichis licencis che si puedin sielzi al moment a son la GFDL, lis variants de Creative Commons cence restrizions su l'ûs comerciâl e il domini public.
Dal Mai 2005 in ca a son stâts metûts plui di 10.000 riproduzions di pituris, di chês antighis a chês modernis, pluui di 7.000 files cun pronunciis e tescj lets in variis lenghis, regjistrazions di musiche classiche e filmâts di discors storics.
Dal Jugn 2006 no si puedin plui cjamâ sù files in formâts cuvierts dai dirits, come MP3; il formât conseât pai files audio al è chel libar OGG.
Intal Avrîl 2007, Commons al conten plui di 1.300.000 files multimediâi.
[cambie] Leams esternis
- (inglês) Formâts di files che si puedin doprâ
- (inglês) Pagjine principâl par inglês
- (talian) - Primi passi, istruzions in curte par scomençâ a doprâ Commons par talian
- (inglês) - Commonshelper, par trasferî files za presints intun progjet
- (inglês) - Commonist, programut par cjamâ sù tancj files intun colp
- (inglês) - Imprest par verificâ dulà che lis figuris a vegnin dopradis


text:
P
Il P al è il decim sest segn dal alfabet furlan.
[cambie] Storie
Il segn P al à origjin dal semitic Pê (ch'al stâ a significâ "bocje"), daspò doprât tal grec cun la letare Π (Pi); i alfabets etrusc e latin a àn doprât cheste letare cul stes segn e la stesse pronuncie, \p\.
[cambie] Significâts
[cambie] Chimiche
- P al è il simbul dal fosfar
[cambie] Fisiche
- p al è il simbul dal [[moment] o de pression.
- P al è il simbul de potence o de polarizazion.
- p, te fisiche des particelis, al è il simbul dal proton.
[cambie] Metrologjie
- P al è la abreviazion di peta, prefìs dal sisteme internazionâl ch'al significhe 1015.
- p al è la abreviazion di pico, prefìs dal sisteme internazionâl ch'al significhe 10-12.
[cambie] Traspuarts
- P al è la targhe automobilistiche internazionâl dal Portugal


text:
Antoni Vivaldi
Antoni Lucio Vivaldi (Vignesie, 4 di març 1678 - Viene, 28 di luj 1741) al fo un composidôr, violinist e predi talian.
Al fo un dai violiniscj plui virtuôs dal so timp, e un dai plui grancj composidôrs de musiche baroche. Considerât un dai composidôrs talians plui impuartants, originâls e influent dal so timp, Vivaldi, al puarte il gjenar musicâl dal concert, soredut solistic, gjenar tacât da Josef Torelli, al sô masim svilup, cussì come la tecniche dal violin,il so istrument, e la orchestrazion. Nol à dismenteât nancje la opare liriche. La sô produzion musicâl,une vore grande, e viôt la presince di tancj concerts par istruments, sonadis, e musiche sacre.
La sô opare e à influençât tancj composidôrs dal so timp, soredut todescs, come Johann Sebastian Bach, Johann Gerorg Pisendel e Johann David Heinichen.
Daspo de sô muart,il sô non e la sô musiche e fo dismenteade, ma il lavôr di ricercje musicâl di professôrs di musicologie dal XX secul come Arnold Shering, Alfredo Casella e Alberto Gentili a àn fât in maniere che Vivaldi nol sedi dismenteât.
La sô opare plui cognossude e je di sigûr il concert par cuatri violins,cognossût sot dal non di Lis cuartri stagjons il plui cognossût esempli di musiche a sogjet.
[cambie] Le zoventût
Prin fî de famee, Antoni Vivaldi al nâs vinars ai 4 di març dal 1678 a Vignesie.In chê dî, un grant taramot al tache il Venit. Al ven batiât in cjase parcè, pene nassût, al jere za in pericul di vite jessint malât. Al ven alore batiât di Margherite Veronese, la femine che lu veve fât nassi e che viodeve di lui. Al ven batiât uficialmenti te glesie di San Zuan Batiste in Bragore dongje cjase sô ai 6 di mai. Il pari al jere Zuan Batiste Vivaldi (1655-1736),fi di un sartôr brescian, che tal 1666 al jere vignût a stâ a Vignesie. La mari Camile Callicchio, fie di un sartôr ancje je, vignude a Vignesie di cualchi an. Sposâts in tal 1676, i Vivaldi a àn vot fîs, di cui doi muarts piçui.
Il pari, barbîr,une vore passionât di musiche, al jentre intal 1685 come violinist inte basiliche di San Marc in chel timp capele privade dal Dôs e no catedre dal vescul. Lis funzions a jerin nome par ocasions particolârs. I musiciscj de capele a jerin une vore prestigjôs e simpri in tal 1685 al jentre come Mestri il famôs Zuan Legrenzi.Insiemit a chest e al di lui coleghe Antoni Lotti, Zuan Batiste Vivaldi al fonde il Sovegno dai musiciscj di Sante Cecilie une confraternite di musiciscj venezians. Al scomençâ dal 1689, Vivaldi pari al sune il violin ancje tal teatri San Zuan Grisostomo e tal Ospedâl dai mendicjants.
Antoni Vivaldi al impare a sunâ il violin dal pari e za di zovin al jere talentuôs. Al ven acetât di zovin te Capele dal Dôs.Il fât di jessi entrât zovin in un ambient musicâl al fo fondamentâl par la sô educazion musicâl e par il sô talent, tant che Vivaldi al rive a cjapâ il puest di sô pari, violinist pitost cognossût te sô ete. Il pari al influençarâ une vore il fî, te vite e soredut in te cariere musicâl.
Cuant che Vivaldi al à 10 agns, al ven indreçât te vite di glesie, al ven mandât a studiâ te scuele parochiâl. No si sâ plui nuje di Vivaldi fin al 18 di setembar dal 1693,cuant che al ven tonsurât de bande dal Patriarcje di Vignesie Badoâr. Al tache a studiâ teologje te glesie di San Zimignan prime,e te glesie di San Zuan in Oleo daspò, tal timp la sô famee e jere a stâ a San Martin. Ancje s'al studiave, nol bandone la musiche:la sô abilitât cul violin lu puarte intal 1696 a sunâ come violinist in sorenumar te basiliche di San Marc tes funzions di Nadâl. Il 23 di març dal 1703 al ven ordenât predi, e daurman al ven clamât il predi ros par vie dal colôr dai cjavei. Al continue a vivi cu la famee e a lavorâ dongje dal pari. In tal 1704, al ven dispensât dal dî messe, par vie de sô salût (al sufrive di asme bronchiâl).
[cambie] Le ativitât tal Ospedâl de Pietât
Tal stês timp, Vivaldi al ven sielzût come mestri di violin des autoritâts dal Piu Ospedâl de Pietât cun une paie di 60 ducâts ad an.
Fondâde tal 1346,cheste istituzion religjose, e jere la plui prestigjôs dai lûcs finanziâts de Serenissime Republiche fondâts par meti i fruts bandonâts, i fîs no ricognossûts,e i fîs des fameis che no podevin permetisi il manteniment. I fruts a restavin fin ai 15 agns par lâ a imparâ un mistîr. Sieradis come intun convent,lis frutis a ricevevin une educazion musicâl di prin ordin,che e faseve di lôr,cjantantis e musiciscj di valôr,te pratiche dal cjant (cualchidune di lôr e podeve cjantâ la part di tenôr e di bâs)e in ducj i istruments. A vegnivin dividudis seont il lôr talent: a la base a jerin lis figlie di coro. Chês cun plui esperience a jerin lis privilegiate di coro, che a podevin cjantâ ancje al di fûr de istituzion e jessi domandadis in matrimoni.Te cime a jerin lis maestre di coro, frutis che a podevin insegnâ a lis plui zovinis. Vegnivin organizâts concierts publics e a paiament.In ducj i ospedai a jerin ancje un mestri dal coro (maestro del coro) , responsabil de istituzion musicâl,un organiste,un profesôr d'istruments e altris profesôrs specializâts.
Pôc timp daspò jessi stât nomenât mestri,lis frutis dal ospedâs scomencin a jessi cognossudis par le lôr ativitât musicâl,ancje fûr i confins talians.Vivaldi scrîf par lôr tancj concerts,cjantadis e musiche sacre,tant che Charles de Brosses croniste musicâl de epoche,al scrivarâ impressionât: Le musiche eccezzionâl je chê dai Opedâi, indulâ le "putte" cjantin come agnui e sunin il violin, l'organ, l'oboe, il violoncel, il fagôt; insome,nissun istroment i fâs pore.
In tal avost dal 1704 le sô paie e ven puartade a 100 ducâts, al ven nomenât ancje insegnant di viole all'inglese e intal 1705 al ven incjariât de composizion e de esecuzion dai concierts,le paie e ven puartade a 150 ducâts par an, zontât ae ativitât di scrivi la musiche pes Messis de Pietât e pes fameis dai siôrs di Vignesie.
Vê a disposizion musiciscj e cjantants di talent, cence vê pinsîrs di numar, timp o cost, al jere vantagjôrs par Vivaldi che cussì podeve liberâ dute la sô creativitât e sperimentâ dutis lis combinazions dal organic strumentâl. La direzion musicâl dal Ospedal de Pietât e ven dade a Francesc Gasparini mestri di coro, musicist di valôr, ma une vore ocupât a scrivi oparis pal teatri Sant'Agnul. Par chest motîf, Gasparini al lassave dut intes mans di Vivaldi, che al jere deventât di fât,il principâl animadôr msicâl dal ospedâl. Ogni an,la direzion dal Ospedâl e votave se tignî o no i profesôrs. Ancje se Vivaldi al ven raramentri metût ae votazions, in tal 1709 al piert il puest par 7 votos cuintri e 6 a favôr. Daspò jessi stât libar professionist par plui di un an, intal 1711 al ven clamât di gnûf tal Ospedâl de Pietât, simpri daûr votazion de direzion dal Ospedâl. Di sigûr la direzion e veve capît l'impuartance di Vivaldi tal insegnament musicâl de scuele. Intal 1713 Vivaldi al devente responsabil de ativitâts musicâl dal Ospedâl,e in tal 1716, maestro de' concerti (mestri dai concerts). I studîos a son rivâts ae conclusion che, ancje cuant al jere libar, Vivaldi al à scrît simpri musiche par l'Ospedâl, ancje in forme privade.
[cambie] Lis primis oparis
Vivaldi intal 1705 al jere incjariât di isegnâ la composizion dai concierts alis frutis dal'ospedâl. Duncje, si scuen pensâ che al jere za afermât come composidôr a chel timp. Lis sôs oparis a jerin cognossudis, parcè a jerin za in circolazion sot la forme di copie scrite a man, pratiche comun a ducj i composidôrs dal timp. Vivaldi al decît alore di falis stampâ dal editôr plui cognossût di Vignesie, Josef Sala.
Si tratave di dodîs sunadis di cjamare a trê (suonate da camera a tre) dediadis al cont Anibal Gambara,un nobil venezian. Chestis sunadis di cjamare a jerin vonde tradizionâls, tal stîl corelian. Tal stês an, Vivaldi al partecipe a un conciert organizât dal abât di Ponpone, ambassadôr di France. La sô famee e jere a stâ intun apartament intal cjamp dai SS. Filip e Jacum, daur de basiliche di San Marc. Intal 1706,Vivaldi pari e fi, a jerin segnalâts intune guide par visitadôrs stranîrs, come i miôrs violiniscj de citât.
[cambie] Vivaldi no dîs pui la messe
Le musiche diven le sô principâl ativitât parcè in te sierade 1706,Vivaldi bandone le ativitât pastorâl par concentrasi miôr su le musiche. Il parcè di cheste decision,Vivaldi lu scrîf in une letare dal 1737,disint che no podeve dî messe par vie de strettezza di petto, sarès a dî le dificoltât di respirazion e il mâl tal pet che il compositôr veve (il mâl veve di jessi une forme di asme bronchiâl) Ma cualchidun dîs che jere ancje un atri parcè.Si diseve che Vivaldi,disint la messe,cuant i vignive tal cjâf l'idee di une fughe,cjapât da l'emozion,bandonave l'altâr par cori te sagrestie,par scrivile di corse.Une volte mitude te cjarte l'idee musicâl,al tornave a dî messe. Ma bisugne ancje dî che Vivaldi,par dute le sô vite,no bandone mai il breviari e il vistît di predi.Il compositôr Ernst Ludwig Gerber al dîs ancje che Vivaldi al jere une vore religjos.Doncje il mâl che lu tormentave,al jere di sigûr il parcè Vivaldi no podeve dî messe.
[cambie] Musicist rinomât in Europe
Cu le difusion de sôs oparis e par vie di jessi un dai miôrs violiniscj di Vignesie,Vivaldi a scomence a frecuentâ le aristocrazie,soredut Palaç Ottoboni.In tal 1707,tal mieç di une fieste dade dal princip Ercolani,ambassadôr dal imperadôr d'Austrie ,Vivaldi partecipe a une sorte di gare musicâl cuintri a un atri predi-violiniste,don Zuan Rueta,musicist cumo' dismenteât,ma in te epoche protezût da l'Imperadôr in persone.Cheste al jere un onôr riservât nome par i musiciscj che gjoldevin de pui alte considerazion. Tal stês periodo i pui grancj composidôrs son di passaç a Vignesie: Alessandri Scarlatti ,il pui cognossût composidôr napoletan al fâs rapresentâ al teatri San Zuan Grisostomo (chel indulà al sunave il pari di Vivaldi) tal timp dal carnavâl dal 1707,dôs de sôs oparis:Mitridate Europatore e il trionfo della Libertà.L'an daspo,sô fî Domeni Scarlatti ,famôs sunadôr di clavicembal,al vâ a studiâ cu Gasperini,che al jere deventât amî di sô pari.E ancje Georg Friedrich Heandel ,il composidôr pui famôs dal timp,ven a stâ a Vignesie,indulà le rapresentazion de sô opare Agrippina , simpri tal teatri San Zuan Grisostomo, il 26 di dicembar dal 1709 ,varâ un sucès trionfâl.No si cjatin testemoneancis,ma cun ducj chests composidôrs atôr par Vignesie lasse pensâ che Vivaldi no à di sigûr mancjât le ocasion di cognossju,e che forsît lu àn pocât a scrivi oparis.
Vivaldi al à ancjmo' ocasions di cognossi personaçs de aristocrazie:tal mês di dicembar dal 1709 fin al mês di març dal 1709 al ven a Vignesie in visite privade il re Fidrì IV di Danimarche ,vignût a Vignesie cu le intezion di gjoldi plui che al podeve dal famôs carnavâl.Rivât il 29 di dicembar,le dî daspo al asist a un concert al Ospedâl de Pietât,dirizût par Vivaldi.Il re di Danimarche al à di vê sintût pui di une volte i concerts des frutis dal Ospedâl,dirizudis dal lôr maestro di violino tant che il re di Danimarche lassarâ Vignesie cu le opus 2 di Vivaldi,sarès a dî lis dodîs sunadis par violin e bâs continuât,stampât dal editôr venezian Antonio Bortoli.Il re,amant de musiche taliane e des bielis feminis,al puartarâ cun lui ancje dodîs ritrats in miniature,fâs par lui de famose artiste Rosalbe Carriera.
Il rapuart cu il re di Danimarche al e' forsit leât al sô rapuart cu le direzion dal Opedâl de Pietât.Le votazion dal mês di fevrâr met fin al sô lavôr.Da chest moment fin al mês di setembar dal 1711,di Vivaldi si sâ pôc e nuje.So pari cjate lavôr come violiniste tal teatri Sant Agnul,un dai tancj teatris indulà vegnivin rapresentadis oparis.Al e' forsit in chest teatri che Vivaldi cognôs Francesco Saturnini,impresari associât a Gasperin. Si sâ che al e'stât a Brescie tal fevrâr 1711.
[cambie] L' Estro Armonico
No tant content dal lavôr dai editôrs venezians che vevin publicât lis sôs oparis,Vivaldi incarghe il famôs editôr musicâl Estienne Roger e ai sôi sucessôrs,le publicazion de sô gnove opare, l' Estro Armonico une racuelte di dodis concerts par istroments a cuardis in tal 1711.Dedicade al erêt dal Granducât di Toscane Ferdinant III cheste opare al segne il passaç dal "concerto grosso" al concert dal soliste modern.
Il vê sielzût chest editôr olandês,puartarâ Vivaldi a jessi cognossût in dute europe. Il manuscrit dal 'Estro Armonico al finirâ tes mans di Johann Gottfried Walther,grant amatôr di musiche taliane,cusin e amî di Johann Sebastian Bach.
Bach, che al jere a Weimar,al reste cussì entusiasmât dal stîl di Vivaldi,che al cure le trascrizion dai concerts dal "Estro Armonico" par clavicembal.Bach al resterâ une vore influenzât dal stîl di Vivaldi.
Dal mês di setembar dal 1711,Vivaldi al torne di gnûf mestri di musiche ae "Pieta'". In tal 1712 a Brescie,Vivaldi scrîf il sô capolavôr di musiche religjose ,il Stabat Mater.
[cambie] Vivaldi impresari di opare
In te Vignesie dal XVIII secul,le opare jere il gjenar musicâl pui popolâr.Jerin tancj teatris in concorence jenfri di lôr.Chel che si è simpri crodût il prin lavôr teatrrâl di Vivaldi, l'"Ottone in villa" (RV 729) al fo rapresentât tal Teatri des Graciis di Vicence in tal mês di mai dal 1713.Gnovis ricercjis an puartât al 1705 le prime opare di Vivaldi pal teatri,il "Creso tratto dalle fiamme" di Jaroni Palani,pal Teatri S.Angelo di Vignesie . In tal 1714 Vivaldi al devente impresari e diretôr teatrâl dal Teatri S.Angelo,indulâ al fâs rapresentâ la sô segonde opare: l'"Orlando finto pazzo" (RV 727)Ma cheste opare no a il sucès che Vivaldi al sperave e par "salvâ" la stagjon Vivaldi al presente l'"Orlando" za puartât in scene l'an prime cun cualchit zonte.In tal 1716 Vivaldi al fâs rapresentâ "Arsilda regina di Ponto" che al fo un sucès,cussì ancje l' "Incoronazione di Dario" (RV 719). In tal stès moment le Pietât domande a Vivaldi le realizaziòn di doi lavôrs par la glesie:il "Moyses Deus Pharaonis" (RV 643) lât piardût e il "Juditha Triomphans" (RV 644) un dai lavôrs di Vivaldi pui cognossûs.Vên comissionât par lis celebrazions de vitorie de Republiche di Vignesie cuintri i Turcs e le reconcuiste de isule di Corfù. Lis parts vocals,sedi chês di femine sedi chês di om,vegnin interpretadis dutis da lis frutis de Pietât.L'organic musicâl comprindeve ancje istroments come il flauto,clarins,oboe d'amôr e mandolins par mostrâ le bravure des frutìs tal sunâ istroments rârs.
Le sô ativitât di compositôr dal gjenar pui di mode lu puarte a jessi criticât in un scrît dal 1720 clamât "il Teatri alla Moda" publicât anonim,ma scrît dal compositôr e leterât Benedèt Marcello.Marcello al jere un leterât e magjstrât venezian, e al jere ancje un compositôr di valôr,stimât ancje da Johann Sebastian Bach,ma al veve une opinion pui aristocratiche de musiche e no viodeve ben le bande pui "popolâr" de produzion oparistiche de sô epoche e dut chel che al jere di mode.I riferiments a Vivaldi jerin un anagrame dal non di Vivaldi (ALDIVIVA) e une sorte di caricature.Chest scrît al criticave certis robis dal teatri musicâl de epoche ,ma no semeê che al fôs riferît ae ativitât musical di Vivaldi.
[cambie] Le maturitât
In tal 1717 ven ofiart a Vivaldi,l'incaric prestigjôs di mestri di capele da cjamare dal princip Filp d'Assia Darmstadt,governatôr di Mantue e grant appassionât di musiche. Vivaldi alore si trasfèris in te citât lombarte e al reste par tre aigns.Di chest periodo (1720) restin amancul tre oparis,il Tito Manlio (RV 738) e varis cjantadis e serenadis. Daspo di chest periodo,Vivaldi al e' a Milan,indulâ,in tal 1721 al presente il drame pastorâl La Silvia (RV 734)e in tal 1722 l'oratori L'Adorazione delli tre re magi al bambino Gesu' (RV 645 lât pierdût) Simpri tal 1722 Vivaldi al va a Rome,invitât dal pape Benedet XII a sunâ par lui.tal 1725 al torne a Vignesie,dulâ tal stês an al compon cuatri lavôr teatrai.
Chest al e' il periodo dulâ Vivaldi compon la so opare pui cognossude,"Le quattro stagioni", cuatri concerts par violin ,dulâ vegnin rapresentâs in musiche,lis scenis de nature. Le idee di cheste opare je nassude tal periodo de sô permanence in tes camagnis atôr Mantue.
Cheste opare segne un gambiament te concezion musicâl: Vivaldi fâs un descizion in musiche dal scori de aghe dal flum,dal cjant dai ucèi,dal uacâ dai cjans,dai muscjins,dal vâi dai pastôrs,de tampieste,dai balarins cjocs,de gnot,de lis scenis di cjace. A ogni concert je zontade un scrît in rime dal stês Vivaldi cu le descrizion de scene mitude in musiche. Vegnin publicâs come i prins cuatri concerts di une recuelte di dodîs concerts: Il cimento dell'armonia e dell'inventione Opus 8 publicade a Amsterdam tal 1725 da Michel-Charles Le Cène,che al veve cjapât il puest di Estienne Roger come editôr.
A Mantue Vivaldi cognôs Anna Girò (Anna Maddalena Teseire) in te epoche ancjmo' une frute ( si crôt che sedi nassude atôr dal 1710) la sô studentesse pui cognossude,destinade a divignì une cantante liriche famose.
Jenfri dal 1723 e il 1740,Vivaldi al scrîf amancul 15 rapresentazions oparistichis che viodin la partecipazion di Anna Girò. Si e' tant fevelât parsore il rapuart jenfri Vivaldi e Anna Girò,rivant parfin a pensâ a une relazion d'amôr,ma fin a chest moment no son stâs cjatâs documents comprovant cheste teorie.
[cambie] I ultims aigns e la muart
Une volte rivât al pont pui âlt de sô cariere di compositôr,Vivaldi veve un grum di comisions de bande de fameis de nobiltât di dute l'Europe.Le cjantade nunziâl La Gloria,Imeneo (RV 687) fo scrite pal matrimoni di Luîs XV.L'Opus 9,"la Cetra" ven dedicade al'imperatôr Carli VI.
Vivaldi rive a cognossi l'imperatôr in persone,cuant Carli VI al vâ a Triest par sovraintindi le costruzion dal puart gnûf.A Carli VI plaseve une vore la musiche di Vivaldi,tant che ,come al conte l'imperatôr stês,in doi aigns,al passe pui timp in companie dal compositôr,che con i soi ministris. A Vivaldi vèn conferît il titul di cavalîr,une medae in aur,e al vèn invitât a Viene.Par ringrazialu,Vivaldi regale a l'imperatôr une copie firmade de opare "la Cetra".Ma cheste opare regalade a l'imperatôr je scuasit completament difarente da chê publicade cun il stês titul,si crôt che par un ritart de stampe,Vivaldi sedi stât costrinzût a meti insieme une colezion di concerts.
In tal 1730,Vivaldi acompagnât da sô pari,al vâ a Viene e a Praghe,indulâ ven rapresentade la sô opare "Farnace" (RV 711).Di chest periodo al e' l'incuintri cun i doi pui grancj scritôrs di oparis talians de epoche: L'Olimpiade e Catone in Utica forin scritis parsore un libret del za cognossût Pieri Metastasio,che al jere divignût tal 1730,poete de cort a Viene. Le Griselda,invezît al e' un adatament,de bande dal zovin Carli Goldoni,di un libret di Apuestul Zeno.
Ma le vite di Vivaldi,come chê di tancj compositôrs de sô epoche,finîs tal mieç di dificoltâs economichis e umanis.Propît in te sô Vignesie,indulâ Vivaldi al jere pui cognossût e aprezzât,par colpe dai gambiament di gust musicâl e de afermazion de opare napoletane,Vivaldi al vên daùrman dismenteât.Vivaldi alore,al decît di lâ a Viene,dulâ al jere stât invitât da Carli VI.
Di sigûr Vivaldi veve tâl cjâf di meti in scene cualchi opare tal teatri di Viene.Ma tal 1737 al sucêt un fât che al segne Vivaldi tal cûr:in te vilie de stagjon de opare a Ferare dulâ Vivaldi al sperave di rifâsi de dificoltâs,vên clamât dal nunzîat apostolic.Il nunziât apostolic comuniche a Vivaldi la proibizion dal vescul,di lâ a Ferare.Cheste decision,motivade dal fât che Vivaldi no diseve messe,e che al jere acompagnât da Anna Girò e atrîs feminis, tae lis gjambis a ducj i progjets di Vivaldi.
In une letare mandade al sô protetôr di Ferare,il marchês Guido Bentivogno,Vivaldi si lamente une vore di chest fât,disint che no podeve dî messe par vie dal mâl che veve da tant timp,e che con dutis lis feminis che lu acompagnavìn,dutis onestis e di comprovade virtût,veve un rapuart di diretôr musicâl.Ma Vivaldi si sfuarce une vore,ma no rive a otegni nuje,e par lui,la mancjade rapresentazion de sô opare je une grande piardite economiche. Par vie di chest fât,Vivaldi decît di lâ vie.
Ma la fortune no jude Vivaldi,tant che pôc dopo jessi rivât a Viene,tal mês di otubar dal 1740,Carli VI al mûr.La muart di Carli VI puarte la Vuere di secesion austriache. La fie di Carli VI,la future regjine Marie Taresie d'Austrie,si viôt costrinzude a scjampâ in Ongjarie.Ducj i teatris de citât vegnin siarâs par un an,lassant Vivaldi cence protezion e cence lavôr.Vivaldi si viôt costrinzût a vendi la sô produzion musicâl par tirâ indenant.
In te gnôt jenfri il 27 e il 28 di luj dal 1741,par vie di une infezion intestinâl o forsit par vie di chel asme bronchiâl che lu veve tant tormentât,Vivaldi al mûr. No ven soterât tal simitieri,ma in une fuesse comun al Sittal Gottsacker di Viene,dongje de Karlskirche. La sô musiche ven dismeteade fin tal mieç dal secul XX,cuant Vivaldi al ven discuviart e al torne al jessi ricuardât come un dai pui grancj compositôrs de sô epoche.
[cambie] La musiche di Vivaldi
Vivaldi al è stât un innovatôr de musiche dal sô timp.Al a dât pui evidence ae struture formâl e ritmiche del concert cirînt simpri di pui i contrascj armonics e ritmics e inventant temas e musichîs in forme gnove. La fuarce de musiche di Vivaldi al stâ tal fât di jessi di facîl scolte dal grant public,ma plâs ancje a chei che si intindin di musiche classiche. Tal sô timp,Vivaldi al plaseve une vore soredut ai compositôrs todescs,jenfri i cuai: Johann Adam Miller, Ernst Ludwig Gerber e il flautiste e compositôr Johann Joachim Quantz,che al veve scoltât cualchit concert ( di sigûr L'Estro Armonico") di Vivaldi a Pirna ,tal 1714, restant une vore impressionât.
Le musiche di Vivaldi cjate un bon ricognossiment de bande dai compositôrs todescs,tant che vignî influenzâs.Il compositôr todesc che al cjape di pui di Vivaldi al e' di sigûr Johann Sebastian Bach.
Bach no a mai cognossût Vivaldi di persone,ma ven a cognossince de sô musiche,tant da studiale e da jessi une vore influenzât,soredut de forme dal concert di Vivaldi.Bach studie la musiche di Vivaldi al pont di trascrivi par clavicembal bessôl ,i concerts di Vivaldi che pui jerin plasûs,jenfri i cuâi il famôs "Concerto per cuatri violins,arcs e clavicembal op.3 n.10" (RV 580)
Si crodeve che al fôs stât Vivaldi a trascrivi par violin cualchit opare di Bach,ma di recent al e' stât dimostrât che al fô Bach a trascrivi oparis di Vivaldi (in te epoche baroche,trascrivi le musiche di cualchidun al jere un mût di fâ onôr).Vivaldi al jere cognossût e stimât ancje tal ambient musicâl francês.In France Vivaldi al ven ricuardât ancje daspo la sô muart:In tal 1775 Jean-Jaques Rosseau scrîf un adatament par flauto de "Primavere".
Al vèn invezît tacât dai inglês.Charles Avison al diseve che la musiche di Vivaldi jere buine come 2divertiment pai fruts".Ma ancje se cualchidun lu tacave,la musiche strumentâl,di Vivaldi veve sucês e jere stampade in dute l'Europe. In Italie,Vivaldi al veve influenzât tancj compositôrs e veve puartât un grant rinovament soredut in te musiche strumentâl de sô epoche,ma al vên ignorât dai studiôs e daspo de sô muart,i sôi lavôrs teatrâi vegnin daurman dismenteâs,par colpe de mode dal timp,di cirî simpri gnûf autôrs e gnovis musichis.
Vivaldi vèn dismenteât fin al prin Nufcent,indulâ al vèn discuviert di gnûf dai musiciscj de epoche fin a jessi considerât un dai mestris de scuele baroche taliane.
[cambie] Leams esternis
- (inglês) Antonio Vivaldi
- Opare Atenaide
- Biografie complete e oparis
- Vivaldi: Le Quattro Stagioni scolte le opare Magazzini-Sonori
- lis cuatri stagjons
- Concert par violin e orchestre in La minôr RV 356


text:
CULTURE - FRIÛL TAL ETERE. Balon, ce passion!
In autun, si screin i gnûfs palinsescj. Daspò de programazion balneâr dal Istât, e je ore di meti sot naftaline replichis e telefilm americans dai agns Otante. Inalore, al va dite subit che lis gnovis plui impuartantis a son sul balon. E che par altris programs, no si mostrin particolârs gambiaments. Parcè il balon? Par vie che la gnove normative – ancjemò plui restritive dal an passât – e oblee lis emitents locâls a imbastî programs dulà che, par paradòs, no si à di fevelâ di balon, ma «a la lontane», cence telecronachis des partidis dal stadi, cence colegaments cui stadis. Une decision che e à pocât autôrs e condutôrs a ritocjâ lis formulis des trasmission. In miôr o in piês, al dipent un poc dal feeling cul argoment: dal sigûr nol varà gjoldût cui che al seguìs chestis trasmissions parcè che interessâts a ce che a sucêt sul cjamp di zûc.
Di altre bande, a son oris di jemplâ cun argoments, oltri i 90 minûts regolârs. Doi esemplis Lorenzo Petiziol su Free al à imbastît un circo, cun imitadôrs, mâcs, saltimbancs e orchestrine. Di gjoldi, par cui che no i free nuie dal balon, ma al vûl savê il risultât. Su Telefriuli, invezit, Massimo Radina e Francesca Spangaro a àn come ospits un scuadre di balon locâl e a fevelin simpri di balon. Spangaro e je la plui brave a fâ lis radio cronichis, chest no si pues dineâ. Insome, il program al è par cui che al è sfegatât dal balon e nol rive a stâ cence azions di zûcs e coments. No rivi a viodi une vuere tra i doi programs, par vie che si indrecin a doi publics diviers.
Une vere programazion wall-to-wall (vâl a dî une cuintri di chê altre) si consume invezit lunis sere. Stes orari e stes «procès al Udin» al va in onde su trê emitentis. E duncje chi sì, che e je vuere. Oltri aes za nomenadis, chest an e va in cjamp ancje la scuadre de redazion furlane di «Telequattro», storiche emitente di Triest, che e à come diretôr responsabil Claudio Cojutti, za Rai e za vôs di «Tutto il calcio minuto per minuto», pes partidis dal stadi Friûl. Su Free, Marina Presello e fâs Sportissimo; su «Telefriuli», il tandem dal balon Radina-Spangaro al presente «Bianconero»; Telequattro al scree «Udinese a giochi fatti», cun Valentina Bearzi. In cheste suaze, o cjati la radio plui rilassant, fantasiose e mancul imbalsamade de robe che si viôt par tele. In particolâr, «Il balon al è di ducj» su Radio Onde Furlane. Che par altri si pues viodi ancje sul web. Vive la radio!
JAN TOTI


text:
ATUALITÂT - Lenghe furlane a scuele par une cressite al pas cu la Europe
«Il studi e l’ûs de lenghe native a rapresentin la fonde salde di une competence plurilinguistiche, dulà che a poin il studi e l’ûs des lenghis forestis».
Daniela Beltrame, diretôr dal Ufici scolastic regjonâl e tache di achì il so resonament sul significât de presince dal furlan te scuele e su la part che e à la scuele intun troi di madressiment culturâl.
Diretôr Beltrame, dal so pont di viste ce valôr àno lis lenghis storichis mancul pandudis?
«La lenghe e je la vision dal mont di une comunitât. Lis lenghis storichis mancul pandudis a son i imprescj espressîfs che une volte e segnavin i ritmis di vite di une comunitât. In lôr si lein e si mostrin emozions, afiets, modei di vite e di pinsîr che a partegnin a lis lidrîs des gnovis gjenerazions. Se si pierdin, si piert la part plui profonde dal mût comun di sintî la sô identitât e la sô cussience».
Metudis chestis fondis, ce part i spietie ae scuele?
«La funzion educative de scuele e à di fâ jeve su chescj valôrs comuns, e à di fâ riscuvierzi ai arlêfs lis lidrîs de lôr storie cuntune forme di didatiche vierte e gnove, che e fâsi saltâ fûr lis potenzialitâts educativis e formativis dal mieç espressîf dal teritori di riferiment».
Cetantis fameis a sielzin il furlan a scuele par i fîs. Par l’Ufici scolastic regjonâl ce vuelial dî?
«Lis scuelis dal Friûl-VJ a son lis unichis a nivel talian a domandâ ai gjenitôrs di esprimi la volontât o no di podê vê ativitâts di/in lenghe furlane tal plan de ufierte formative. Dal sigûr la adesion bondante des fameis ai progjets e ai programs di lenghe furlane e rapresente une fuarte pocade e une responsabilitât pe Direzion par promovi di simpri plui leams cul teritori e ativitâts specifichis di valorizazion des scuelis. La grande partecipazion a lis iniziativis di insegnament di e par furlan a an di jessi letis tant che un pont di fuarce de nestre scuele».
A sielzin il furlan a scuele fameis di chenti ma ancje chês che a rivin di fûr. Secont je par cualis motivazions?
«Lis fameis furlanis che di gjenerazions a fevelin il furlan tant che prime lenghe a considerin la cognossince de lôr lenghe tant che une ocasion par recuperâ la cussience de lôr identitât culturâl. Par lis fameis di origjine no furlane, l’insegnament a scuele dal furlan al è viodût tant che une ocasion par miorâ la lôr integrazion sul teritori. Ducj a an di tignî presint che l’ûs dal furlan te vite privade e in chê publiche al è un dirit stabilît de Cjarte Europeane dal 1992, de Costituzion taliane, de leç nazionâl 482/1999 e de leç regjonâl 29 dal 2007».
Cuâl rapuart, duncje, tra furlan, pluralitât linguistiche e scuele?
«Il Friûl-Vignesie Julie al rapresente un “laboratori linguistic” unic a nivel nazionâl e european pe presince e l’ûs te scuele di plui lenghis ricognossudis de normative. Cheste specificitât e je un valôr in plui tal troi formatîf dai nestris students e a nus permet di meti in vore un autentiche e valevule suaze di educazion plurilengâl, cul insegnament dal talian, sloven, todesc e furlan dongje des lenghis forestis».
Si dîs, però, che a son lenghis che a valin di plui, par vie che si doprin di plui tal mont, e lenghis che a valin di mancul, par vie che no coventin
«Il discors no si à di metilu in tiermins di contraposizion o di prioritât tra lenghis, chês plui dopradis e chês mancul, chês plui impuartantis a nivel comerciâl e comunicatîf mondiâl e chês mancul. Bisugne frontâ la cuistion te prospetive plurilinguistiche, in linie cu lis “Racomandazions” europeanis, i principis che a an ispirât in chescj agns dute la azion dal ministeri de Istruzion, che al riten la diviersitât linguistiche une risorse, come che e dîs ancje la leç regjonâl».
Si dîs ancje che il furlan a scuele al gjave spazi a altris insegnaments plui impuartants. Ce rispuindie?
«L’integrazion tal curriculum scolastic dal furlan, te suaze che o vin dit, nol è un ingriviament, ma une oportunitât di inricjiment formatîf e di svilup cognitîf dai arlêfs, come che al è pandût des ricercjis internazionâls di psicolinguistiche e di sociolinguistiche».
Antonella Lanfrit


text:
CULTURE - CUSINE. Cjastinis
Ancje se une intense edizion di Friuli Doc e à aromai saludât l’Istât, o vin di chi indenant ancjemò cualchi biele zornade di soreli, magari par gjoldi i nestris boscs, che in chest periodi si piturin di une schirie incredibile di colôrs. E cuant che al va jù il soreli, e la temperadure e tache a becâ, al è il moment just par tornâ a pensâ di impiâ il fûc, par chei fortunâts che a àn ancjemò fogolâr o spolert.
Visions di sierade che a fasin subit vignî indiment une des tradizions plui cjaris ai Furlans, chê des bueriis cu la ribuele, «snack» rustic che al va sot braç cu la stesse idee di fieste, e dal tornâ a cjatâsi (in place, in famee o te ostarie) cuant che lis feriis a son aromai archiviadis. Magari dopo di une domenie passade ator pai boscs, propit a cirî cjastinis…
La cjastine, dut câs, no je un don che Mari Nature nus fâs dome pes bueriis, ma e je ancje un prodot versatil, che nus regale un grum di ricetis dolcis o saladis, che a doprin lis stessis bueriis (la version «rustide»), ma ancje lis cjastinis bulidis te aghe, o la farine, che – massime tal centri Italie – e je une vore doprade pal pan e pe paste fate in cjase. Cence dismenteâ la preseade mîl di cjastinâr, forsit une des plui sauridis, che tai ultims agns e je deventade di gran mode come cuince di formadis di cualitât (al contrari di chel che si pense, miôr cun chei di stagjonadure miezane, che cun chei vecjos, par no fâ masse confusion cui savôrs…).
Dut câs, chi in bande us proponìn un facil menù cu la cjastine «all star», dut fat cun savôrs di chenti, par discuvierzi gnovis manieris di onorâ une vecje cjare amie…
No dome bueriis…
… ma dal prin al dolç, cjastinis protagonistis
RISOT CUN LIS CJASTINIS E OSMARIN
Rustî lis cjastinis (ancje bueriis vanzadis, 50 gr. a persone), spelâlis e butâlis a dismolà a fûc cuiet intun tic di tocj vanzât dal rost e un got di aghe, e intant meti a scjaldâ il brût par fâ il risot cun dentri cualchi ramaçut di osmarin. Fâ stofâ ben ben une civole taçade fine te spongje, tostâ il rîs (70 gr. parom), sfumâ cuntun got di ribuele profumade o cognac, e po dopo tacâ a reonzi un coput ae volte cul brût, stant atents che lis risclis dal osmarin no ledin masse a slas te pignate. A metât de cuete, zontâ lis cjastinis, doprant ancje il brût dulà che si son dismoladis. Regolâ cun sâl e pevar e tal ultin leâ cun spongje e parmesan.
PET DI DINDI FARSÎT DI POMIS
Disfâ ben un murel di luianie, taçâ a la gruesse un pâr di cespis secjis, cun coculis e un miluç a tocs. Butâ dut intune terine, zontâ lis cjastinis (bulidis par mieze ore in aghe salade e sfracaiadis cu lis mans), cuinçâ cun sâl e pevar e leâ cuntun ûf.
Vierzi a libri cuntun curtìs il pet di dindi, batilu, meti tal mieç la farcidure e tornâ a sierâ, leant strent cuntun spali e sfodrant ben par fûr cun fetutis di panzete. Rosolâ il rost ben di ogni bande, tant che al cjapi colôr, e po dopo passâ tal for a 180° par une orute, une orute e mieze (dipent di trop alte che e je la cjar). Cinc minûts prime di gjavâ dal for, bagnâ il rost cul struc di mieç limon.
SALATE DI CJASTINIS
Parecjâ la cuince cun jerbucis taçadis, vueli, asêt (miôr se di pomis), sâl e pevar, e butâ dentri lis bueriis speladis e taiadis e lassâ dismolâ par une orute. Doprâ il miscliç par cuinçâ, te terine, salate verde (valeriane, ma ancje rucule, indivie, latuie), cualchi cocule, un miluç (o un piruç) e cualchi fonc (purcins o champignon) a fetutis (se nol è un secont di cjar si pues “rinfuarçâle” cun fetutis di formadi, un latarie avonde savorît).
MONT BLANC
Spelâ lis cjastinis (800 gr.) e bulîlis par 40 minûts te aghe a pene salade e profumade cun semencis di fenoli (miôr se sierâts intun sacut di garze par no sintî i grignei te bocje). Po dopo sgotâlis, gjavâ la piel interne e tornâ a butâlis te pignate cuntune tace di lat par un altri cuart di ore, cirint di sfracaiâlis cu la sedon di len. Gjavâ dal fûc e zontâ 50 gr. di zucar, profumâ cuntun got di rum (o sgnape di cjastine o di fenoli) e, secont il gust, zontâ un pâr di sedons di cacau.
Doprâ il frache cartufulis par fâ i «vieruts» di fâ colâ sul plan, par “costruî” la forme di une mont, e doprâ brume montade dolce e tocs di cjocolate par piturâ la forme de nêf e dai claps insom la ponte.
______________________________________________
E DI BEVI?
La cubie «bueriis e ribuele» e je proverbiâl. Ma tocje rimarcâ che cun «ribuele» no si intint chê «zale», vinificade e afinade tant di deventâ un vin fat e finît, ma ben il vin zovin, il prin blanc (amabil e turbit) che al jes de cantine. Une tradizion – chê de buine vecje ribuele de Dì dai Sants – che cumò e je deventade une mode e une oportunitât di marketing enologjic, ancje par copiâ il sucès dal «Vin Nouveau» francês. Cumò di fat si fevele simpri plui vulintîr di «Vin gnûf» (Vino Novello), la cerce cuasi rituâl dal prin vin a jessî de cantine a pene passât il tiermin di leç par podê metilu in vendite. Tiermin che al cole in pratiche simpri tal secont fin di setemane di Novembar, te ricorence di Sant Martin e dai siei storics marcjâts di sierade de stagjon agricule, cui lôr bancuts di bueriis rustidis…
Une ocasion che ancje il Moviment Turisim dal Vin al à decidût di sfrutâ, cun «San Martino in Cantine», visitis vuidatis aes aziendis cun cercis des ultimis produzions (www.mtvfriulivg.it).
Margherita Timeus


text:
Discussion:Testemonis di Jeova
[cambie] Justaments
Mi soi permitût di gambiâ cualchi robe che o judiavi masse "parziâl".
[cambie] Sul non
La discussion sul non Jeova - Gjeova - Geova si cjate su Discussion:Testemonis di Gjeova
[cambie] Armaghedon
O varès di fâ une precisazion. A si scrîf tal test sot la vôs "Testemonis di Gjeova" (dal gno pont di viste come che o âi za spiegât o metarès Jeova), che la bataie e sarà tignude intun puest clamât Armaghedon. A nol è propri cussì. Il tiermin Armaghedon al derive dal grêc Har Magedòn che al significhe "Monte di Meghiddo". Nol esist nissun leterâl Monte di Meghiddo, a 'ndi è dome un colisel alt cirche vinç metrots dulà che a son i rudinaçs de antighe Meghiddo. Sicu inte Bibie al è scrit che dutis lis fuarcis dal Idiu a bataiaran cun dutis lis fuarcis di Satane, al è impussibil che a stedin dutis inte plane vicine largje a pene vincjenûf chilometrots e lungje trentedoi. Il non Armaghedon a si cjate scrit dome inte Bibie e precisementri tal libri de Apocalìs (cap.16 vers. 16). Dut il libri di Apocalìs al è un libri in gran part simbolic. Al fâs riferiment a Meghiddo parcè che li intai timps antîcs e jere stade combatude une grande bataie che e à determinât la disfate complete dal esercit di Sisera comandant dai cananeots. Partant Armaghedon nol è un lûc, ma al figure une situazion mondiâl inte cuâl a si cjataran lis nazion di dut il mont. Se a nol è clâr o soi ca. Mandi.--Consapinte 1 di Nov 2006 a lis 13:55 (UTC)
-
- Forsi miôr alore doprâ come vôs Testemonis di Jeova/e. Consapinte, mi samee che il test a sedi un pôc imprecîs, però o ai cjalât su la version inglês e lì dîs: A crodin che i triscj a saran distruts a Armageddon, e chei che a restaran vîfs a formaran une gnove societât e vivaran par simpri intun paradîs terestri. Vaial miôr secont te? Dopo la descrizion precise dal Armageddon che tu âs fat la metin inte pagjine apueste (en:Armageddon#Jehovah.27s_Witnesses), par cui secont me tu puedis creâ la vôs Armageddon e zontâ lì chel che tu âs scrit parsore. Mandi--Klenje 1 di Nov 2006 a lis 18:00 (UTC)
Se tu sês in acuardi par me al va ben Testemonis di Jeova. Cambie tu il titul che tu sâs come che si fâs. Par che altre osservazion mi plâs une vore chel che tu âs scrit, jo la metarès jù cussì:
I testemonis di Jeova si spietin in timps une vore vicins, il scombatiment finâl fra lis fuarcis di Diu comandadis di Jesù, e lis fuarcis di Satane. A crodin che i triscj a saran distruts a Armaghedon e chei che a restaran vîfs, insiemit a chei che Diu al fasarà risorzi, a formaran une gnove societât e a vivaran par simpri intun paradis terestri.
Se tu sês in acuardi cambie tu il test.
Sicu o varès gust di slungjâ il test cun altris informazions, ce dîstu, si puedial meti un somari come che o viôt in altris pagjinis?
Tu puedistu metilu e magari spiegâmi come che si fâs a atualizâlu e fâ i relatîfs colegaments?
Par chel che al rivuarde Armaghedon, o provarai a scrivi alc sot la rispetive vôs. Cuant che tu âs timp dai une cjalade se al va ben.
Gracie par dut. Mandi. --Consapinte 2 di Nov 2006 a lis 06:10 (UTC)
Par coerence o âi cambiât ancje tal rest dal test la vôs "Gjeova" cun "Jeova". O ai ancje inserît dentri la frase sugjeride di Klenie che mi somee plui juste. O varès intenzion di inserì un altri argoment sot da vôs Testemonis di Jeova, come chest:
PREDICAZION
A je la lôr principâl opare. Si basin par chest sul comant di Jesus: "Lait duncje e fasêt dissepui.................."(Mt28:12,20) Ma no son stâts i prins. Ancje tai timps antîcs a 'ndi jerin predicjadôrs. Noè al ven definît inte Bibie: "Predicjadôr di justizie". Intal mont ebraic, al timp dai Sovrans(Re), i profetis a agjivin di publics puartevôs che a anunciavin intai lûcs publics i decrets, i judizis e lis intimazions dal Idiu. Ancje Jesus al davuelzè il so impegn che al comandave une opare di predicazion. Il cantin de so predicazion al jere: "Pintîsi par vie che il Ream dal Idiu al è prossimât". Il cantin de predicazion presint al continue a jessi " il Ream dal Idiu". Partant, la predicazion basade su lis Scrituris, a dismôf reazions. E je vigorose, dinamiche e, soredut e pretint une cjapade di postazion de bande di cui che la scolte. Cetancj a deventin opositôrs dal messaç dal Ream. Altris a son indifarents. Altris ancjemò a agradissin la buine gnove e a si messedin di conseguence.
Dulà vegnie fate la predicazion? Di cjase in cjase: stant daûr al esempli dât da Jesus. Inte congregazion: ai components stes de congregazion midiant pastôrs preparâts.
Une robe e je sigure, ducj i membris de comunitât a si doprin par "proclamâ la Peraule dal Idiu".
Ce disêso, puedie la. --Consapinte 3 di Nov 2006 a lis 06:38 (UTC)
[cambie] La trinitât pai testemones di Jeova
O soi d'acuardi cun cui che al à fat la osservazion di no neutralitât dal toc.
Intant il test nol è enciclopedic, nol va ben il stîl. O cîr di spiegâmi cjapant par esempli il toc:
- (…) Alore, se la Trinitât a fos vere, a dovarès jessi clarementri esponude inte Bibie.
- Parcè?
- Parcè che come che a afermin i apuestui, la Bibie e je il mieç cun cui Idiu a si è palesât a le umanitât. Il plui grant om che al sedi mai esistût su la tiere, Jesus Crist, al dè l'esempli doprant lis Scrituris come fondamente dal so insegnament. Plui di une volte al disè: " Al è scrit".
Che al somee plui un opuscul che al à di convinci invezit che une esposizion di fats. Un toc come Parcè? Parcè che … no tu lu cjatis di sigûr intune enciclopedie! No va ben nancje la afermazion Il plui grant om che al sedi mai esistût su la tiere, Jesus Crist , no ducj a condividin cheste afermazion.
Vignint al contignût al va dite che tai tescj di altris grups cristians (par esempli i catolics, i pentacuestai e v.i.) si aferme che il concet di trinitât si cjate propit inte leture de Biblie. Ca vie nol è che no o vin di disi cui che al à reson e cui che al à tuart, ma o vin dome di ripuartâ (magari in mût coret) chês che a son lis ideis dai testemonis di Jeova, par cui fâ citazions di varis scrits plui o mancul autorevui di altris fedis par rivâ a convinci che a son sbaliâts nol è coret.
Jo o scancelarès dut il toc e o scrivarès nome une robe cussì:
- I testemonis a insistin su la unicitât dal Idiu e a rigjetin la dotrine de Trinitât. E disin che il concet di Trinitât no si cjate scrit inte Biblie.
Par zontâ alcaltri o racomandi di tignîsi neutrâi. --Tocaibon 5 di Nov 2006 a lis 17:18 (UTC)
In efiet su cierts pàs tu âs reson.
Purpûr, par vie che inte vôs a si declarin des robis che a si riferissin al mût di pensà dai testemonis, mi somee just dâ ancje i motîfs dal parcè di che crodince.
Alore il toc lu âi cambiât come che tu puedis viodi. (O âi cjalât il mût di esponi inte Wiki taliane che o speri a sedi ritignude "enciclopediche") Mandi e gracie pes osservazions.--Consapinte 6 di Nov 2006 a lis 07:10 (UTC)
[cambie] Pal o Crôs
Secon me il toc nol va tant ben e al larés comedât: Intant nol va ben doprâ frasis come:
- Un dizionari al da ...
- Altris studiôs a insegnin che ...
- Une enciclopedie e sosten...
O si fâs la citazion disint La enciclopedie X e dîs che, il dizionari Y al dîs o no si scrîf (si àn di citâ lis fonts ma a van citadis ben!).
Dopo o contesti la frase
- Al somee che in origjin ancje la "crux" romane a fôs un pâl verticâl.
Che al lassarés pensâ che tal epoche di Jesus tal imperi roman no si dopràs ancje la crôs come che la pensin nô.
In sumis par me il toc al va modificât in mût di disi nome chel che a pensin i testemonis di Jeova.
Cussì come che al è scrit al somee affermâ che la lôr vision e je che juste (e al somee un opuscul!). Ancje il titul Pal o Crôs al sarês di cambiâ par esempli La muart di Jesus pai testemonis di Jeova (o alc di miôr) mandi --Tocaibon 9 di Nov 2006 a lis 20:47 (UTC)
O âi cambiât il titul e dai dai tocs e o âi inserît lis fonts intes citazions. Mi pâr che cussì al po la. Se al va ben dopo o gjavarai la note su le neutralitât. Mandi. --Consapinte 10 di Nov 2006 a lis 06:50 (UTC)
- O ai des perplessitâts su la frase:
-
- La "New Catholic Encyclopedia" a scrîf che la rapresentazion de muart di Crist sul Golgota no ricor inte art simboliche dai prin secui cristians.
- Il fat che inte art cristiane si scomencedi a figurâ la muart di crist intune crôs nome dopo cualchi secul dopo Crist e je une robe che si cjate facilmentri tai libris di storie de art, il cità une enciclopedie catoliche al somee un pôc tendenzios parcè che il messaç sot al puedarès jessi 'i catolics a falin' (che e je une opinion legjitime dai testemonis di Jeova ma no pues jessi la tesi de Vichipedie...). --Tocaibon 10 di Nov 2006 a lis 22:31 (UTC)
O âi ripuartât ce che a scrîf la enciclopedie, e a 'ndi è altris ancjemò che a disin la stesse robe ma che jo non âi esponût par no jemplà masse il toc. No voleve sei tendenzios, ma dome da un sostegn a chel che i testemonis a disin. Purpûr, par evità, cjacaris o âi gjavât il paragraf. Mandi. --Consapinte 11 di Nov 2006 a lis 18:06 (UTC)
[cambie] sul sanc
Il toc al à un pocjis di robis di meti a puest e cualchi probleme di no neutralitât:
1) Intant nol va ben il stîl cun cui al scomence
- Aromai ducj a san che i testemonis a refudin il sanc, e no par chest però a refudin la vite.
La stesse robe si pues disi miôr disint par esempli: "I testemonis a refudin l'ûs dal sanc in medisine e a son contraris aes trasfusions di sanc"
2) Perdone la mê ignorance ma no capìs la frase:
- Fonts storichis a atestin che par i prins cristians, chest comant al jere vincul e a si atignivin a chest ancje a cost di sproposetâts sacrificis
A ce sacrificis si riferissie?
3) Dut il toc storic sul ûs dal sanc dai Egjiziis a Luîs XI mi pâr che nol centredi e che al sedi se mai di meti in un altri articul.
4) Par me nol è neutrâl il toc
- Vuê simpri plui spes intai ambients sientifics si va spandint la cjapade di cussience che lis trasfusions a no son siguris. Malatiis simpri plui seriosis a vegnin stramandadis cul sanc infet. Un miedi (H.T. Meryman) al à afermât: "Chel che ancjemò no savìn al podarès jessi plui preocupant di chel che o saviin".
- Par chest, simpri plui spes, tancj miedis' a ricorin a alternativis a lis trasfusions.
Che al dâ une idee falade de posizion de maiorance dai miedis. Al è ancje un mût sbaliât di fa lis citazions no parcè che Meryman nol vedi dite cheste robe ma parcè che si puedin citâ altris miedis che a disin il contrari. Se si fâs une afermazion sientifiche si varès ancje di disi di chei che, in cjamp sientific, e contestin che afermazion.
Pues jessi une idee viodi cemût che a son stâts scrits i articui in altri wikipedîs, par esempli in che taliane. --Tocaibon 15 di Nov 2006 a lis 21:06 (UTC)
[cambie] Cuestion dal sanc
Mancul mâl che o sês voaltris a cjalà i tocs, cussì a si evite di scrivi stupidagjinis.
La me idee intal meti cierts riferiments a jere che di sostignì semplicementri chel che pensin i testemonis, viodût che ca o stin scrivint sot de vôs "Testemonis di Jeova".
Purpûr viodin ce che si po fâ:
Pont 1)
O vevi cjalât inte taliane e li al è scrit "E nota la risoluta opposizione dei testimoni......." , o vevi cambiat cualchi peraule par no metilu compagn. Purpûr e je buine ancje la to propueste.
Pont 2)
Intal libri "Apologia del Cristianesimo, B.U.R." a si cjate scrit che Tertuliano al disè: "Par torturà i Cristians, voaltris (romans) ur proferîs polmonarie (plene di sanc), ben savint che a no ur è permetude, e che al è chest un mieç sigûr par faju sbandâ da la lôr fede. Ma come che o âi scrit, lôr no lu fasevin. Chest par dî che i testemonis no son stâts i unics a no doprà il sanc dome par mutîfs di fede, e no par altri. Purpûr se tu disis di gjavâlu, tirìnlu vie.
Pont 3)
Si po meti intune altre bande, magari sot de vôs "Sanc"
Pont 4)
Al voleve meti in evidence dome che no simpri il sanc al è sigûr. Purpûr dât che nol è impuartant par spiegâ lis crodincis dai testemonis in chest cjamp, ancje parcè che nol è chest il mutîf par cui no lu doprin, gjavin pûr il toc.
Fasimi savê alc, e cussì o pues corezi. Mandi. --Consapinte 16 di Nov 2006 a lis 06:39 (UTC)
- To puedis prova a fâ i cambiaments. Mandi --Tocaibon 16 di Nov 2006 a lis 22:08 (UTC)


text:
Alternativis a lis trasfusions
Alternativis a lis trasfusions.
Un dai motîfs par cui si fasin lis trasfusions al è chel di ripristinâ i valôrs di emoglobine intal sanc.
L'emoglobine a traspuarte l'ossigjen necessari a la vite des celulis e partant de personis.
Cuant che lis pierditis non son masse grandis, dispès al baste ripristinâ il volum dal sanc. Chest a si po fâ cun diviers licuits no derivâts dal sanc, il plui sempliç al è une soluzion salade. Il stes cuarp po dopo, in cheste situazion, al proviodarà cun altris orghins a ripristinâ l'apuart di ossigjen.
Cuant che invezit e je bisugne di vê plui globui ros, a son tecnichis par fâju produsi di plui al cuarp. A vegnin soministrâts par intramuscolâr o par endovenose, preparâts cun fier. Al ven doprât ancje un prodot sintetic par stimolâ la medole a produsi globui ros (eritropoietine di DNA combinant).
Un altri metodi, simpri plui doprât, al è chel di doprà tecnichis avanzadis par ridusi al minim lis pierditis di sanc intai intervents chirurgjics. A 'ndi esistin tancj che a son doprâts in particolâr cuiTestemonis di Jeove e altris che no vuelin vê sanc, e tancj altris ancjemò a vignaran scuvierts man a man che miedis e malâts a ciraran altris mûts par no fâ lis trasfusions.
Al dî di vuê a son stâts fats grues intervents cence bisugne di sanc in ogni cjamp de midisine, come completis sostituzions di onzuris, traplants di rognons e parfin traplants di cûr.
Note